केरळमध्ये आलेल्या पूरानंतर सर्वांनीच या राज्याच्या पुनर्निर्मितीसाठी सढळ हस्ते मदत करण्यास सुरुवात केली . यामध्ये मल्याळम चित्रपटसृष्टीतील कलाकार मंडळीही मागे राहिले नाहीत . पण , या कलाकारांनी दिलेल्या मदतीचे आकडे हे अनेकांनाच खटकले . त्यातच आता दाक्षिणात्य चित्रपटसृष्टीत आपला ठसा उमटवणाऱ्या अभिनेता प्रभासने केरळच्या पूरग्रस्तांसाठी तब्बल एक कोटी रुपयांची मदत केल्यामुळे या विषयाला आणखीनच चालना मिळाली आहे . मुख्य म्हणजे मल्याळम कलाविश्वात काम करणाऱ्या कलाकार मंडळींनी इतक्या कमी प्रमाणात पूरग्रस्तांची मदत केल्यामुळे त्यांच्यावर सोशल मीडियाच्या माध्यमातूनही निशाणा साधण्यात आला होता . ज्यानंतर आता केरळचे पर्यटन मंत्री कडकमपल्ली सुरेंद्रन यांनीसुद्धा या कलाकार मंडळींप्रती आपली नाराजी व्यक्त केली आहे . पूरग्रस्त मंडळींसाठी आणि त्यांची मदत करण्याच्या दृष्टीने आखण्यात आलेल्या ‘केअर केरला’ या कार्यक्रमाच्या अनावरण सोहळ्याच्या वेळी त्यांनी वक्तव्य करत आपली नाराजी व्यक्त केली . त्यासोबतच त्याने मल्याळम कलाविश्वात काम करणाऱ्या कलाकारांनी प्रभासकडून काहीतरी शिकवण घ्यावी असं म्हटलं आहे . वाचा : Kerala Floods BLOG : ओणमच्या निमित्ताने साजरा होणार उत्सव माणुसकीचा , माणसातल्या देवाचा ‘आमच्या राज्यातही बरेच सुपरस्टार आहेत . मी असं ऐकलं आहे , की त्यांना एका चित्रपटासाठी जवळपास ३ - ४ कोटी रुपयांचं मानधन मिळतं . पण , माझ्यामते त्यांनी आंध्रप्रदेशमधील अभिनेत्याकडून ( प्रभासकडून ) काहीतरी शिकावं . कारण मल्याळम कलाविश्वाशी फारसा संबंध नसतानाही त्याने स्वतःकडून पूरग्रस्तांसाठी एक कोटी रुपयांची मदत केली आहे . मदत करण्यासाठी क्षणाचाही विचार न करता तो धावून आला’ , असं सुरेंद्रन म्हणाले . त्यांच्या वक्तव्याचा रोख हा प्रभासचं उदाहरण देत थेट मल्याळम विश्वातील कलाकारांकडे होता हे स्पष्ट होत आहे . शिवाय त्यांच्या या वक्तव्यातून त्यांची निराशा स्पष्टपणे कळून येत होती . तेव्हा आता मल्याळम कलाविश्वातून यावर काही प्रतिक्रिया येतात का , हे पाहणं महत्त्वाचं ठरणार आहे .


परदेशात उच्च शिक्षण घेण्याचा निर्णय घेताना सर्वात महत्त्वाचे म्हणजे आपल्याला कोणत्या अभ्यासक्रमासाठी आणि कोणत्या देशात जायचे आहे , हे व्यवस्थित ठरवता यायला हवे . उच्च शिक्षणासाठी आपल्या संशोधनाचा किंवा अभ्यासक्रमाचा विषय कोणत्या ठिकाणी उत्तम शिकवला जातो हे नीट जाणून घेतले पाहिजे . मग त्या विद्यापीठाचा संबंधित विषयाच्या संशोधनात जागतिक क्रमवारीत कितवा क्रमांक आहे , हे पाहून विद्यापीठाची किंवा देशाची निवड करावी . एकदा का विशिष्ट देशाची निवड ठरली की मग प्रश्न येतो तो म्हणजे कोणत्या परीक्षा द्यायच्या ? प्रत्येक देशानुसार व अभ्यासक्रमानुसार हे उत्तर वेगळे असते . भारत इंग्रजी राष्ट्रभाषा नसलेला देश आहे , म्हणून इंग्रजीची टोफेल किंवा आयईएलटीएस या दोन परीक्षांपैकी एक परीक्षा आपल्या विद्यार्थ्यांना द्यावीच लागते . आर्थिक मदत - आर्थिक मदत हा सर्वात महत्वाचा मुद्दा आहे . परदेशातील शिक्षणासाठी जाताना प्रत्येक विद्यार्थ्यांला आपल्याला शिष्यवृत्ती मिळावी अशी इच्छा असते . कारण त्यात ट्युशन फी भरता येते व त्याबरोबरच तिथल्या वास्तव्याचा व खर्चाचा प्रश्न निकाली निघतो . अमेरिकेत आंतरराष्ट्रीय विद्यार्थ्यांना शिष्यवृत्ती मिळण्याची शक्यता खूप कमी असते . मात्र विद्यार्थ्यांला ‘ट्युशन फी वेव्हर’ - म्हणजेच ट्युशन फीमधून सवलत मिळू शकते . याशिवाय विद्यापीठ जमेल तेवढ्या आंतरराष्ट्रीय विद्यार्थ्यांना आपल्याकडील ‘कमवा आणि शिका’ योजनेसारखे त्या विद्यापीठाच्या आवारात अर्धवेळ काम करण्याची मुभा देते . त्यामुळे योग्य ते संशोधन करुनच परदेशात उच्च शिक्षणासाठी जावे , अन्यथा नंतर पचतावण्याची वेळ येते . विजय सोनावणे - संस्थापक ( अर्हम इंटेलिजन्स इन्स्टिट्यूट )


खार रोड : हिंदी चित्रपटसृष्टीतील सुप्रसिद्ध गायक महंमद रफी यांच्या 92 व्या जयंतीनिमित्त ' स्पंदन आर्ट संस्थे ' तर्फे ज्येष्ठ गायक उदित नारायण आणि संगीतकार उषा खन्ना यांना ' महंमद रफी जीवनगौरव पुरस्कार 2016 ' देऊन गौरवण्यात आले . वांद्रे येथील रंगशारदा सभागृहात शनिवारी ( ता . 24 ) हा पुरस्कार सोहळा पार पडला . ' स्पंदन आर्ट संस्थे ' तर्फे महंमद रफी यांच्या जयंतीनिमित्त गायक आणि संगीतकारांना ' जीवनगौरव ' पुरस्कार देऊन गौरवण्यात येते . यंदा पुरस्काराचे 9 वे वर्ष आहे . रफी यांनी गायलेली गाणी कार्यक्रमात सादर करण्यात आली . रफी यांच्या चाहत्यांनी सभागृह भरून गेले होते . या सोहळ्याला पेट्रोलियम आणि प्राकृतिक गॅस केंद्रीय राज्यमंत्री धर्मेंद्र प्रधान , मुंबई उपमहापौर अलका केरकर , भाजपचे मुंबई अध्यक्ष आशीष शेलार आणि रफी यांचे कुटुंबीय सहभागी झाले होते .


एक पिढी जुन्या मुंबईमध्ये दिवाळी , गणपती अशा सणांच्या वेळी एक रंगीबेरंगी कापडाचा तागा आणत असे . त्यात एका कापडातून आईबाबांपासून छोटय़ा चिमुरडीपर्यंत सगळ्यांचे कपडे शिवले जायचे . आजच्या मॉल संस्कृतीमध्ये या पद्धतीचं हसं होतं . ‘कोण असं बँडवाले बनून जाणार ? ’ असा विचार येतो . पण हल्ली मोठमोठय़ा पार्टीज , समारंभात हा बँडवालेपणा ‘कुल’ समजला जाऊ लागला आहे . विशेषत मुलं आणि आई यांनी एकसारखे कपडे घालणं , हा नवा ट्रेंड बनू लागला आहे . सेल्फी ते प्रोफेशनल फोटोग्राफपर्यंतच्या क्लिक - क्लिकच्या चलतीमुळे प्रत्येक पार्टी , समारंभात अपटुडेट बनून जाणं गरजेचं बनलं आहे . अगदी पार्टी सुरू झाल्यापासून दुसऱ्या दिवशी रात्रीचा हँगओव्हर उतरेपर्यंत पार्टीचे प्रत्येक फोटोज , अपडेट्स सोशल मीडियावर टाकत राहणे , हा एक दंडकच बनलाय . अशावेळी प्रत्येक पार्टीमध्ये आपण सगळ्यांमध्ये उठून दिसलं पाहिजे , ‘पिक्चर - परफेक्ट’ असावं हे प्रत्येकालाच वाटतं . या मधलाच एक ट्रेंड म्हणजे आई आणि मुलांची मॅचिंग जोडी’ . आई - मुलीचा घागरा , गाऊन्स , वन - पीस ड्रेस , साडी आणि आई - मुलाची जीन्स - शर्ट , सूट्स एकसारखी असावी म्हणून पार्टीज , समारंभापूर्वी डिझायनर बुटिक्सच्या खेपा घालू लागले आहेत . वेस्टर्न लुक अधिक पसंतीचा जीन्स , स्कर्ट , डे - ड्रेस , मॅक्सी ड्रेससारख्या प्रकारांमध्ये मॅचिंगची संकल्पना सहज राबवता येते . बेसिक ब्ल्यू जीन्स , कलर टी - शर्ट , स्ट्राईप शर्ट्स मुलांच्या आणि मोठय़ांच्या दुकानात सहज मिळतात . त्यासाठी एकच ब्रँड , डिझायनर बुटिक असण्याचीही गरज नसते . त्यामुळे सहलीला जाताना , पार्टी , छोटेखानी गेटटुगेदरला अशा प्रकारचा लुक पसंत केला जातो . कधी तरी संपूर्ण लुक नाही , पण संपूर्ण कुटुंबाच्या ड्रेसिंगमध्ये एखादा समान धागा असेल , असाही प्रयोग केला जातो . मग सगळ्यांच्या कपडय़ांचा रंग सारखा असेल किंवा एकाच रंगाचा टाय , स्कार्फ असू शकतो . सगळ्यांनी एकाच स्टाईलचे कपडे घालणे . आई आणि मुलींच्या ड्रेसचा पॅटर्न एक , पण रंग वेगवेगळे असाही प्रयोग केला जातो . आई - मुलांचं ड्रेसिंग जुळवताना लक्षात ठेवायच्या काही टिप्स खास टेलर - मेड लुकउ मागच्या सीझनपासून अनेक देशीविदेशी बडे डिझायनर्स रँपवर मॉडेल्ससोबत लहान मुलांनाही आणू लागले आहेत . लहान मुलांच्या बाजारपेठेमध्ये प्रवेश घेणे , हा त्यामागचा मुख्य उद्देश . पण त्यातूनच आई आणि मुलं यांच्यासाठी सारखे कपडे बनविण्याची कल्पना पुढे आली . एरवीही पार्टीसाठी मुलींसाठी घागरे , डिझायनर साडय़ा शिवल्या जातात . पण तिचे कपडे आईसारखेच असतील , तर दोघींचा लुक फोटोजेनिकसुद्धा होतो आणि चारचौघांत उठूनही दिसतात . पटियाला , सलवार - कमीज , नऊवारी अशा खास पारंपरिक बाजाच्या लुकमध्ये तर हा प्रयोग आवर्जून केला जातो . ड्रेससोबतच मेकअप , हेअरस्टाईलसुद्धा सारखी असेल , याची काळजी घेतली जाते . त्यामुळे आईचे केस लांब असल्यास मुलीला विगसुद्धा लावला जातो . अर्थात असे कपडे बनविण्यासाठी साईज चार्ट रुंदायला लागतो . त्यामुळे ब्रँडेड दुकानांमध्ये अजूनही हा ट्रेंड तितकासा रुळला नाही . पण डिझायनर बुटिक्समध्ये तुमच्या मागणीनुसार सहज अशा प्रकारचे कपडे तयार करून मिळतात . अर्थात त्यासाठी बऱ्यापकी मोठी रक्कम मोजावी लागते . पण त्यासाठीही लोकांची तयारी असते . कुठे मिळतील ? गाऊन्स , घागरा असे कपडय़ांचे प्रकार डिझायनर बुटिक्समध्ये शिवायला लागतील . खारदांडा , जुहू , बोरिवली , कुलाबा , कॉजवे परिसरात अनेक डिझायनर बुटिक आहेत . तिथे तुम्हाला हे कपडे शिवून मिळतील . त्याची किंमत साधारणपणे पाच हजारांपासून सुरू होते . तुमच्या विश्वासातला टेलर असेल आणि त्याला लहान मुलांचे कपडे शिवता येत असतील , तर त्याच्याकडूनही ड्रेस शिवून घेऊ शकता . त्यामुळे ड्रेस कमी खर्चीकदेखील होईल . मंगलदास मार्केट , एल्को मार्केट , खार , अंधेरी येथील दुकानांमध्ये तुम्हाला यासाठी आकर्षक कापड मिळू शकतं . नेहमीच्या वेस्टर्न लुकसाठी काही मॉल्स , ब्रँडेड दुकानं पालथी घालावी लागतील .


मराठीतील कलरफुल अभिनेत्री पुजा सावंतचा ‘लपाछपी’ हा सिनेमा चांगलाच गाजला होता . या सिनेमातील तिच्या उत्कृष्ट कामगिरीची दखल अनेक आंतरराष्ट्रीय आणि राष्ट्रीय पुरस्काराने घेतली . यात आता आणखीन एका सन्माननीय पुरस्काराचा समावेश झाला आहे . भारतीय चित्रपटाचे जनक दादासाहेब फाळके यांच्या 149व्या पुण्यतिथी निमित्त ' दादासाहेब फाळके सर्वोत्कृष्ट अभिनेत्री ' पुरस्काराचा मान पुजा सावंतला मिळाला आहे . येत्या 21 एप्रिल ला वांद्रे येथील सेंट अॅड्रयूज ऑडीटोरियममध्ये पुजाला हा पुरस्कार प्रदान करण्यात येईल . मराठी चित्रपटसृष्टीत दादासाहेब फाळके पुरस्कार हा अत्यंत मानाचा आणि मोलाचा मानला जातो . याआधीही ‘लपाछपी’ चित्रपटाला अनेक पुरस्कार मिळाले आहेत . जगभरातूनसुध्दा ‘लपाछपी’ आणि पुजा सावंतच्या अभिनयाची दखल घेतली आहे . ‘श्रावणक्वीन’ झाल्यानंतर पुजा सावंतने ‘क्षणभर विश्रांती’ या चित्रपटातून मराठी सिनेसृष्टीत पदार्पण केले . ‘क्षणभर विश्रांती’ या तिच्या पहिल्याच चित्रपटात तिने आपल्या अभिनयाचा ठसा उमटवला . यानंतर झकास , सतरंगी रे , पोस्टर बॉईज , निळकंठ मास्टर , दगडी चाळ , भेटली तु पुन्हा , लपाछपी या चित्रपटात तिने आपले अभिनय कौशल्य दाखविले . पुजाच्या अभिनयावर आणि तिच्या सौंदर्यावर अनेक चाहते फिदा आहेत . आपण एका क्लिकवर ताजे अपडेट्स आपल्या मोबाईलमध्येही मिळवू शकता .


बंगळुरूत ३१ डिसेंबर रोजी नववर्ष स्वागताच्या सेलिब्रशेनमध्ये एका तरुणीचा विनयभंग झाल्याचा प्रकार सीसीटीव्ही कॅमेरात कैद झाला होता . बंगळुरूच्या आयटी हबमध्ये घडलेल्या या घृष्णास्पद घटनेनंतर देशभरात संतापाची लाट उठली आहे . विविध क्षेत्रातील दिग्गज सोशल मीडिया प्लॅटफॉर्मवर याबाबत नाराजी व्यक्त करत आहेत . नुकतेच अभिनेता अक्षय कुमार याने या घटनेवर संताप व्यक्त केला होता . त्यानंतर आता भारतीय कसोटी संघाचा कर्णधार विराट कोहली यानेही घडलेल्या घटनेचा निषेध व्यक्त करत आपला संताप व्यक्त केला . विराट कोहलीने आपल्या ट्विटर अकाऊंटवर एक व्हिडिओ ट्विट केला आहे . कोहली म्हणतो की , बंगळुरूमध्ये ३१ डिसेंबरच्या रात्री जे काही घडले ते अत्यंत संतापजनक होते . त्या मुलीबाबत छेडछाड होत असताना , केवळ बघ्याची भूमिका घेणाऱयांना पुरूष म्हणणं चुकीचे ठरेल . जर तुमच्या कुटुंबातील एका स्त्री अशी घटना घडली असती , तर त्यावेळीही तुम्ही अशीच बघ्याची भूमिका घेतली असती , की तिला मदत केली असती ? असा सवाल देखील विराटने उपस्थित केला . त्या मुलीने तोकडे कपडे घातले होते , म्हणून तिच्यासोबत अशी घटना घडली , असे म्हणणारे नराधमांच्या कृत्याला एकप्रकारे पाठबळ देतात . मात्र कोणत्याही व्यक्तीला किंवा त्या मुलीला तिने काय परिधान करावे , कसे राहावे , कसे जगावे हा तिचा प्रश्न आहे . प्रत्येकाला वैयक्तिक स्वातंत्र्य आहे . तोकड्या कपड्यातील मुलीची छेड काढणे जर कोणाला संधी वाटत असेल आणि जे लोक या कृत्याचे समर्थन करत असतील तर ते अतिशय भयावह आहे , असे कोहली पुढे म्हणाला . बंगळुरूत भर रस्त्यात मध्यरात्री दोन नराधम तरुणीवर जबरदस्ती करत असल्याचे सीसीटीव्ही फूटेजमध्ये समोर आले होते . कम्मनहळी भागात राहणारी ही तरुणी मध्यरात्री अडीच वाजता आपल्या घरी परतत होती . रिक्षातून उतरल्यानंतर घरी चालत परतत असताना , मागून आलेल्या दोन बाईकस्वारांनी तिला अडवलं आणि तिच्यावर जबरदस्ती केली . तरुणीने आरडाओरडा केल्यानंतर त्या नराधमांनी तेथून पळ काढला होता . समाजात अशी विकृत मानसिकता असणे फार धोकादायक आहे . अशी माणसे आपल्या समाजात आहेत आणि मी त्या समाजाचा भाग आहे , याची मला लाज वाटू लागली आहे . आपण आपली विचारधारा बदलण्याची गरज आहे . बंगळुरुतील घटनेतील मुलगी तुमच्या घरातील असती , तर तुम्ही काय केलं असता , हा पुन्हा एकदा विचार करा , महिलांचा सन्मान करा जय हिंद , असेही कोहलीने व्हिडिओत म्हटले आहे .


स्पेनचा स्टार टेनिसपटू राफेल नदाल याने नुकतेच फ्रेंच ओपन स्पर्धेचे विजेतेपद पटकावले . या विजयामुळे त्याचे जागतिक क्रमवारीतील अव्वल स्थान टिकून आहे . मात्र या स्पर्धेचे विजेतेपद पटकावले असले तरीही त्याच्या अव्वल स्थानाला दिग्गज टेनिसपटू रॉजर फेडररमुळे धोका निर्माण होऊ शकणार आहे . जागतिक क्रमवारीतील अग्रस्थानचा खेळाडू नदाल याने ऑस्ट्रियाच्या डॉमिनिक थिमचे आव्हान सरळ तीन सेट्समध्ये नमवले आणि अकराव्यांदा फ्रेंच खुल्या टेनिस स्पर्धेतील विजेतेपदावर मोहोर नोंदवली . त्याने ही लढत ६ - ४ , ६ - ३ , ६ - २ अशी जिंकली . नदालने हा सामना २ तास ४२ मिनिटांत जिंकला . सामन्यात थिमला एकही सेट जिंकता आला नाही . नदालने यापूर्वीही २००५ ते २००८ , २०१० ते २०१४ तसेच गतवर्षी विजेतेपद मिळवले होते . हे त्याचे अकरावे विजेतेपद आहे . हे विजेतेपद पटकावत त्याने मार्गारेट कोर्ट यांच्या अकरा विजेतेपदांच्या विक्रमाशी बरोबरी केली . तसेच , नदालचा हा कारकिर्दीतील सतरावा ग्रँड स्लॅम विजय आहे . त्याने अमेरिकन स्पर्धेत तीन वेळा , विम्बल्डनमध्ये दोन वेळा तर ऑस्ट्रेलियन स्पर्धेत एकदा जेतेपद पटकावले आहे . मात्र , त्याच्या आवळा स्थानाला फेडररकडून धक्का लागण्याची शक्यता आहे . फेडरर हा दीर्घ विश्रांतीनंतर स्टुगार्ट ओपन या स्पर्धेतून पुनरागमन करत आहे . या स्पर्धेत जर फेडरर तिसऱ्या फेरीपर्यंत पोहोचला , नदालला आपले अव्वल स्थान गमवायला लागण्याची भीती आहे . फेडरर तिसऱ्या फेरीपर्यंत पोहोचला तर , जागतिक क्रमवारीतील त्याचे गुण वाढतील आणि त्यामुळे नदालच्या स्थानाला धक्का बसणार आहे .


फळे खाल्ल्याने ताकद येते . फळांमध्ये आरोग्याला आवश्यक असणारे अनेक घटक असतात असे आपण अनेकदा ऐकतो . मात्र , विशिष्ट फळात नेमके कोणते गुणधर्म असतात , हे माहित असणेही तितकेच आवश्यक आहे . चिकू हे बऱ्याचदा बाजारात सहज उपलब्ध होणारे आणि भारतीयांना आवडणारे फळ . गोड चवीच्या या फळाचे आरोग्याला अनेक फायदे आहेत . चिकूच्या पोषणमूल्याबाबत डॉक्टरांनीही अनेकदा सांगितले आहे . चिकूमध्ये व्हिटॅमिन बी मोठ्या प्रमाणात असल्याने उर्जा मिळण्यास अतिशय उपयुक्त असते . मात्र ज्यांना मधुमेहासारखी समस्या आहे त्यांनी डॉक्टरांच्या सल्ल्याने हे फळ खावे . देबिका चक्रवर्ती यांनी चिकू या फळाचे काही फायदे सांगितले आहेत . पाहूयात काय आहेत हे फायदे… बी व्हिटॅमिनयुक्त असल्याने फायदेशीर चिकूमध्ये मोठ्याप्रमाणात व्हिटॅमिन बी असते . ते आरोग्यासाठी अतिशय उपयुक्त असल्याने उत्तम आरोग्यासाठी चिकू खावा . या फळाचे रोजच्या आहारात योग्य ते प्रमाण असणे आवश्यक आहे . अॅनिमिया , ताण , डोळ्याचे विकार यांसारख्या समस्यांवर चिकू खाणे अतिशय फायदेशीर ठरते . प्रतिकारशक्ती वाढण्यास मदत शरीरातील उर्जा वाढण्यासाठी चिकू अतिशय उपयुक्त असतो . छोट्या दिसणाऱ्या या फळात व्हिटॅनिम सी असते . लहान मुलांनी आणि ज्येष्ठांनी चिकू आवर्जून खायला हवा . शरीरातील अँटीऑक्सिडंटसची पातळी चांगली ठेवण्यासाठी चिकू उपयुक्त ठरतो . यामुळे प्रतिकारशक्ती वाढण्यास चांगली मदत होते . शरीरावर आक्रमण करणाऱ्या कोणत्याही समस्येशी नैसर्गिकपणे सामना करण्याची ताकद चिकूमुळे वाढते . त्यामुळे विविध आजारांपासून आपले संरक्षण होते . जळजळ होण्यास प्रतिबंध अनेकांना विविध कारणांनी छातीत आणि पोटात जळजळल्यासारखे होते . मात्र त्यावर आराम मिळवायचा असेल तर चिकू अतिशय उपयुक्त ठरतो . गोळ्या औषधे घेण्यापेक्षा चिकू खाणे हा सोपा आणि घरगुती उपाय आहे . त्यामुळे आहारात चिकू आवर्जून खा . हाडांच्या मजबूतीसाठी हाडे मजबूत होण्यास चिकूतील घटक उपयुक्त असतात . कॅल्शियमबरोबरच चिकूमध्ये फॉस्फरस आणि लोह यांसारखी आरोग्याला आवश्यक असणारी महत्त्वाची खनिजेही असतात . त्यामुळे हाडांच्या बळकटीसाठी चिकू एक उत्तम फळ आहे .


हानीकारक जिवाणू किंवा इतर रोगकारकांची लागण झाल्याचे अचूक आणि लवकर निदान करण्याची पद्धत वैज्ञानिकांनी विकसित केली आहे . अमेरिकेतील टेक्सस विद्यापीठ सॅन अॅँटोनियो येथील संशोधकांनी संसर्गाची तीव्रता ओळखण्याची ही पद्धत विकसित केली आहे . त्यांनी रक्तातील पांढऱ्या पेशीतील विकरांसह जोडला जाणाऱ्या एका रेणूची निर्मिती केली आहे . हा रेणू संसर्गाची लागण दर्शविण्यासाठी विद्युत प्रवाह निर्माण करतो . या रेणूंना चाचणीच्या पट्टीवर ठेवण्यात येते . संक्रमित शारीरिक द्रव्यांशी संपर्क झाल्यानंतर या पट्टीला संगणकाशी जोडले जाते . यावेळी विद्युत रासायनिक प्रतिक्रिया संसर्गाची तीव्रता संगणकावर दर्शवतात . संसर्ग चाचणीच्या सध्या वापरण्यात येत असलेल्या पद्धतीत संक्रमित शारीरिक द्रव्ये चाचणी पट्टय़ांवर घेतली जातात . यात संसर्ग झाले असल्यास पट्टीचा रंग बदलतो . संसर्ग चाचणीची ही पद्धत अस्पष्ट असून ही एक मोठी समस्या आहे , असे टेक्सास विद्यापीठ सॅन अॅँटोनियो येथील प्राध्यापक वॉल्डेमर गॉरस्की यांनी सांगितले . निव्वळ रंग किती गडद आहे हे पाहून या पद्धतीत संसर्गाच्या तीव्रतेचा निर्णय घ्यावा लागतो . द्रव्यांमधील रक्त अपारदर्शक असल्याने साधारणतः एक तृतीयांश नमुन्यांची तपासणी केली जाऊ शकत नाही , असे संशोधकांनी सांगितले . इतर पद्धतींमध्ये शरीरातील द्रव्यांच्या नमुन्यांचे परीक्षण सूक्ष्मदर्शक यंत्राखाली करून ल्यूकोसाइट्स म्हणजेच पांढऱ्या रक्तपेशींची गणना केली जाते . ही पद्धत वेळकाढू असून यासाठी उच्च प्रशिक्षित लोकांची गरज असते . नव्या पद्धतीमुळे संसर्ग किती तीव्र आहे याचे निदान करण्याची प्रक्रिया लवकर होणार असल्याचे टेक्सास विद्यापीठ सॅन अॅँटोनियो येथील सहायक प्राध्यापक सॅस्टन मॅक्हार्डी यांनी सांगितले .


गणेश बागल खरं तर सध्याचा मोसम हा काही हिमालयातील भटकंतीचा मोसम नाही , पण मुद्दाम आत्ताच हिमालयातील भटकंतीवर लिहितोय . कारण कुणी जून - ऑगस्टमध्ये हिमालयात भटकायला जायचं नियोजन केलं असेल त्यांना ही माहिती नक्कीच उपयोगी पडेल . अगदी आतापासून बुकिंग केलं तर त्यांना विमानखर्चातदेखील भरपूर सवलत मिळेल . हिमालयात गेल्यावर मनात अफाट ही एकच उपमा येते . रोजच्या धकाधकीतून हिमालयात जाणं म्हणजे कुठल्या तरी लांबच्या ग्रहावरच गेल्यासारखं वाटतं . मला तुलना नाही करायची , पण हिमालयात गेल्यावर आपला सह्य़ाद्री सतत आठवत राहतो . हिमालय आपल्या सह्य़ाद्रीसारखा मायाळू आणि देखणा अजिबात नाही . कल्पनेपलीकडं रांगडा आणि भव्य आहे हिमालय . तो मानसिक आणि शारीरिक अशा दोन्हीही पातळ्यांवर परीक्षा घेणारा आहे . असं असूनही हिमालय म्हटलं की लडाख आठवतं . पण बाईक राईड आणि निळं आकाश या पलीकडचा हिमालय अनुभवायचा असेल तर स्पितीशिवाय पर्याय नाही . ऑगस्टमध्ये एकदा मी स्पितीला गेलो होतो , तेव्हाच ठरवलं होतं की तेच ते डोंगर आणि निळं आकाश सोडून काही तरी वेगळं टिपायचं . वाराणसी , पुष्कर आणि वारीमुळे लोकांचे चेहरे तसंच हावभाव टिपायचं कौशल्य मी थोडंफार आत्मसात केलं होतं . म्हणून स्पितीचं लोकजीवन कॅमेऱ्यातून टिपायचं ठरवलं . पण सिमल्यापासून स्पितीला येईपर्यंत वेगळं असं काही मिळालंच नाही , आणि आता काही वेगळं मिळेल असं वाटतदेखील नव्हतं . स्पितीला असंच फिरत फिरत के मॉनेस्ट्रीला ( याला ‘काई मॉनेस्ट्री’ देखील म्हणतात ) आलो . एक हजार वर्षे जुना असा हा मठ आणि प्रार्थनास्थळ सर्वानाच आकर्षित करतं . इतकंच नाही तर हिमाचल टुरिझमचं ते वैभव आहे . लाखो पर्यटक इथं येत असतात . फोटोग्राफरला तर इथं मोठीच संधी . मी गेलो त्या दिवशी तिथे खूपच धावपळ सुरू होती कारण पारंपरिक वेशभूषेत नृत्याचा एक कार्यक्रम दोन दिवसांत होणार होता . त्यासाठी तिथल्या तरुण लामांचा सराव सुरू होता . ते तरुण लामा नृत्याचा सराव करत होते , त्या जागेपासून जवळच दोन चिमुकले लामा आपल्याच नादात नाचत होते . नंतर समजलं की ते दोघंही खूपच लहान असल्याने त्यांना कार्यक्रमात सहभागी करून घेतलं नव्हतं . तरीही ते दोघं त्या तरुण लामांचा नृत्याचा सराव पहात , त्या संगीताच्या तालावर स्वतःच नाचत , गात होते . मी फक्त त्यांना कॅमेऱ्यात टिपायचं काम केलं . पण त्या फोटोने मला नवी ओळख मिळवून दिली . आता तर मी स्पितीमध्ये काढलेले इतर फोटो कुणालाच आठवत नाहीत . स्पिती म्हटलं की लोकांना या दोन लामांचेच फोटो आठवतात . अर्थात स्पिती हा झाला प्रवासातला शेवटचा टप्पा . त्याआधी आपल्याला नाकोला आणि ताबोला जायचंय . एकटय़ाने किंवा कमी पशात ट्रिप करायची असेल तर हिमाचल सरकारच्या बसेसचा पर्याय उत्तम आहे . पण त्यासाठी फक्त गर्दीच्या वेळा आणि प्रवासाला लागणारा वेळ याची सांगड घालून नियोजन करावे लागेल . सिमल्याहून स्पितीसाठी सकाळीच बस आहेत . पण एकदम हा पूर्ण दिवसाचा प्रवास न करता टप्प्याटप्प्याने प्रवास केला तर वेगळ्याच हिमाचल प्रदेशाचं दर्शन होतं आणि हिमाचलला देवभूमी का म्हणतात ते अनुभवता येतं . सिमल्याहून निघाल्यावर पहिला मुक्काम करायचा तो नाको या गावी . हे छोटंसं गाव प्रसिद्ध आहे तिथे असलेल्या छोटय़ा तळ्यासाठी . एवढय़ा उंचावर तळं असणं हीच एकदम वेगळी आणि आश्चर्याची बाब आहे . अतिशय सुंदर आणि टुमदार अशा या गावाची लोकसंख्या जेमतेम ३०० - ४०० एवढीच असेल . पण तिथे हॉटेल्स चांगली आहेत . त्यामुळे राहण्याची सोय चांगली होते . या गावातल्या लोकांना तसंच लहान मुलांना बघितल्यावर त्यांचे फोटो काढण्याचा मोह आवरता येत नाही . नाको या गावाच्या समोरच एक पर्वतरांग आहे . तिथली जमीन आणि चंद्रावरची जमीन जवळजवळ सारखीच आहे , त्यामुळे याला मूनलॅण्ड नाव मिळालं आहे , असं सांगितलं जातं . नाको इथं एक दिवस मुक्काम करून पुढे निघालं की तीनचार तासांच्या अंतरावर ताबो हे एक जुनं गाव लागतं . या गावात असलेल्या बुद्धिस्ट मॉनेस्ट्रीची स्थापना ९९६ मध्ये झाली आहे . म्हणजेच ही मॉनेस्ट्री जवळजवळ ११०० वर्ष जुनी आहे . ती बघून इथे मुक्काम करता येतो किंवा मग थोडं पुढं लाँगजा इथं जाता येतं . तिथं तथागत बुद्धाची मूर्ती आहे . लाँगजा इथं मुक्काम करून रात्री चांदण्याच्या प्रकाशात ही बुद्धमूर्ती पाहण्याची मजा काही औरच आहे . यानंतर जायचं ते दलाई लामांनी सर्वात पवित्र व सुंदर असा उल्लेख केला आहे ती मॉनेस्ट्री पाहायला . स्पितीची राजधानी काझा शहरापासून जवळ असलेली काई या गावातली ही काई किंवा केअसं नाव असलेली मॉनेस्ट्री . इथेच मला त्या दोन चिमुकल्या लामांचे फोटो मिळाले होते . इथे एक सकाळ किंवा सायंकाळ घालवायला हरकत नाही . मॉनेस्ट्रीचं वातावरण आणि किलबिल करणारे छोटे भिख्खू बघत अनुभवायला मजा येते . काझा शहर बरंच मोठं आहे . इथे राहण्यासाठी बरीच हॉटेल्स आहेत आणि मुख्य म्हणजे ती स्वस्त आहेत . इथे मुक्काम करून आजूबाजूच्या छोटय़ा गावांना भेट देता येऊ शकते . जवळच हिक्कीम नावाचं गाव आहे . तिथे जगातील सर्वात उंचावरचं पोस्ट ऑफिस आहे . भारत - चीन सीमेवरचं हे शेवटचं गाव आहे . काझाच्या बाजूने वाहणाऱ्या सतलज नदीच्या किनारी फिरण्याची मौज काही औरच आहे . कॅमेरा आणि लेन्स स्पिती हे तसं पाहिलं तर लॅण्डस्केप फोटोग्राफरचं ड्रीम डेस्टिनेशन आहे . पण त्यापलीकडे इथे खूप काही आहे . म्हणूनच वाइड अँगलपासून ते काही पोट्रेट लेन्स सोबत ठेवाव्यात . म्हणजेच ५० एमएम किंवा ८५ एमएम लेन्स ठेवाव्यात . असा कराल प्रवास स्पितीला सर्वात जवळचं विमानतळ आहे सिमला . सध्या त्याचं काम सुरू असल्यामुळे तिथे फारशी विमानं तेथे येत नाहीत . त्यानंतर जवळचं विमानतळ आहे चंदिगड . तिथून सिमला किंवा मनालीला जाता येतं . सिमला चांगलं कारण मनाली उंचावर असल्याने लगेच हवापालट झाल्याचा त्रास होऊ शकतो . सिमल्यावरून नाको - ताबो - स्पिती करत मनालीला आलात तर त्रास कमी होतो आणि आपणही वातावरणातील बदलाला सरावत जातो .


नोकियानं आपला ‘नोकिया ५’ हा फोन भारतात लाँच केला आहे , ‘फ्लिपकार्ट’ या ई - कॉमर्स साईटवर ७ नोव्हेंबरपासून तर १४ नोव्हेंबरपासून आसपासच्या रिटेल स्टोअरमध्ये तो विक्रीसाठी उपलब्ध असणार आहे . नोकियाचे व्यवस्थापन ‘एचएमडी ग्लोबल’ कंपनीकडे आहे . त्याचबरोबर जगभरात या फोनची विक्रीदेखील ‘एचएमडी ग्लोबल’ कंपनी करत आहे . मॅट ब्लॅक , टेम्पर्ड ब्लू अशा व्हेरिएंटमध्ये हा फोन उपलब्ध आहे . नोकिया ५ हा भारतीय बाजारपेठेत १३ , ४९९ रुपयांना उपलब्ध असेल . नोकिया ५ ची वैशिष्ट्ये – ३ जीबी रॅम , क्वालकॉम स्नॅपड्रॅगन प्रोसेसर – १६ जीबी स्टोअरेज , १२८ जीबीपर्यंत एक्सपांडेबल मेमरी – ८ मेगापिक्सेल फ्रंट कॅमेरा , १३ मेगापिक्सेल रिअर कॅमेरा – ५ . २ इंचाचा एलसीडी डिस्प्ले ‘नोकिया ७’ भारतीय ग्राहकांसाठी नाही ? नोकिया ५ हा फोन शिओमीच्या रेडमी ४ ला टक्कर देईल असं म्हटलं जात आहे . गेल्या आठवड्यात नोकियानं ‘नोकिया २’ हा फोनदेखील लाँच केला . तो नोकियाचा सर्वात स्वत स्मार्टफोन आहे , त्याचप्रमाणे दोन दिवसांचा बॅटरी बॅकअप हे त्याचं मुख्य वैशिष्ट्य असणार आहे . नोकिया २ फोनची वैशिष्ट्ये – ५ इंचाचा एचडी डिस्प्ले – १ . ३ GHz क्वॉड कोअर प्रोसेसर – १ जीबी रॅम , ८ GB स्टोरेज – ८ मेगा पिक्सेल रिअर कॅमेरा , ५ मेगा पिक्सेल फ्रंट कॅमेरा – ४१००mAh बॅटरी Paytm चे नवे फीचर , व्हॉट्सअॅपला मोठा फटका ?


एकिकडे विनोदवीर कपिल शर्मा विनोदाची फटकेबाजी करत असतानाच मराठीतही ‘चला हवा येऊ द्या’ या क्रार्यक्रमाच्या माध्यमातून निलेश साबळे आणि त्याची संपूर्ण टिम तितक्याच जोमाने रसिकांना खळखळून हसवण्यात यशस्वी होत आहे . या कार्यक्रमाच्या प्रत्येक भागानंतर पुढच्या भागामध्ये विनोदाची कोणती नवी खेळी पाहायला मिळणार याबद्दल रसिकांमध्ये नेहमीच उत्सुकता लागून राहिलेली असते . ‘चला हवा येऊ द्या’च्या मंचावर हे कलाकार जितकी धम्माल करतात तितकीच किंबहुना त्याहीपेक्षा जास्त धम्माल हे थुकरटवाडीचे कलाकार पडद्यामागे करतात . याचीच ग्वाही देणारा एक व्हिडिओ कुशल बद्रिकेने त्याच्या फेसबुक अकाऊंटवर शेअर केला आहे . ‘हवा येऊ द्याच्या नव्या स्किटची तालीम’ , असे कॅप्शन देत कुशलने हा व्हिडिओ शेअर केला आहे . या व्हिडिओमध्ये कुशल आणि निलेश साबळे चक्क पिपाणी वाजवताना दिसत असून त्यांनी ‘सैराट झालं जी’ या गाण्याचा ठेका धरलेला पाहायला मिळतो . थुकरटवाडी , तेथील रहिवासी आणि तिथे येणारे पाहुणे सध्या प्रेक्षकांच्या कुटुंबाचा अविभाज्य भाग बनले आहेत . मराठी नाटक , चित्रपट , मालिकांसोबतच हिंदी चित्रपटांचेही तितक्याच हिरिरीने ‘चला हवा येऊ द्या’च्या मंचावर स्वागत केले जाते . येणाऱ्या प्रत्येक कलाकाराच्या अनुषंगाने ‘थुकरटवाडी’चा माहोल सजवला जातो , आणि त्यानुसारच निलेश साबळे अॅण्ड टिमची विनोदी शैली मंचावरील उपस्थितांची फिरकी घेते असेच म्हणावे लागेल . निलेश साबळे , श्रेया बुगडे , भाऊ कदम , कुशल बद्रिके , भारत गणेशपुरे , सागर कारंडे आणि संपूर्ण टिम त्यांच्या ‘थुकरटवाडी’त आलेल्या प्रत्येक पाहुण्याच्या चेहऱ्यावर हसू उमटवण्यात निःशंक यशस्वी होत आहे . छोट्या पडद्यावरील ‘चला हवा येऊ द्या’ या हास्यविनोदी कार्यक्रमाने केवळ मराठी मनातच नव्हे तर इतर भाषिक चित्रपट रसिकांच्या मनातदेखील स्थान मिळवले आहे . मराठी कलाकारांबरोबरच बॉलिवूडमधील शाहरुख खान , सलमान खान , अक्षय कुमार , जॉन अॅब्राहम , सोनम कपूर इत्यादी नामवंत मंडळींनीही त्यांच्या चित्रपटाच्या प्रसिध्दीसाठी ‘चला हवा येऊ द्या’च्या मंचावर उपस्थिती लावली आहे . या शोमधील हास्यफवाऱ्यांनी दर्शकांबरोबरच चित्रपटाच्या प्रसिध्दीसाठी आलेले कलाकारदेखील उपस्थितांसोबत हसूनहसून लोटपोट होतात .


चरित्रपट हा बॉलीवूडजनांसाठी व्यवसायाच्या दृष्टीने तसा फायदेशीर राहिलेला प्रकार आहे . गेल्या काही वर्षांमध्ये चरित्रपटांनी बॉलीवूडमध्ये जी कमाई केली ती पाहता त्यांच्या निर्मितीत सातत्य राहणार यात शंका नाही . तुलनेने २०१६ मध्ये जवळपास सगळ्याच चरित्रपटांनी चांगली कमाई केल्यानंतरही गेल्या वर्षी चरित्रपटांची एवढी गर्दी झाली नव्हती , मात्र यंदा ही लाट परत आली आहे . आणि गंमत म्हणजे खेळापासून गणितज्ञापर्यंत अनेक गाजलेल्या व्यक्तिरेखांची चरित्रकथा रूपेरी पडद्यावर झळकणार आहे आणि एकच कलाकार तीन - तीन चरित्रपटांमधून दिसणार आहे . चरित्रपटांच्या या लाटेचा शुभारंभ अर्थातच वर्षांच्या पहिल्याच महिन्यात २६ जानेवारी रोजी प्रदर्शित होणाऱ्या ‘पॅडमॅन’ चित्रपटापासून होणार आहे . ‘पॅडमॅन’ हा अक्षयकुमारचा आणि पर्यायाने बॉलीवूडचा या वर्षीचा शुभारंभाचा चरित्रपट आहे . ज्यात अक्षयने सर्वसामान्यांना परवडतील अशा दरांत सॅनिटरी नॅपकिन बनवणाऱ्या अरुणाचलम मुरुगनाथम यांची भूमिका केली आहे . आर . बाल्की दिग्दर्शित या चित्रपटाची निर्मिती खुद्द अक्षयच्या पत्नीने ट्विंकलने केली आहे . ट्विंकलच्याच या संदर्भातील लिखाणातून चित्रपटाची कल्पना पुढे आली असल्याचे बोलले जाते . अरुणाचलम यांची भूमिका साकारणे अक्षयसाठी एका अर्थाने आव्हान आहे . कारण सॅनिटरी नॅपकिन बनवण्यासाठी अरुणाचलम यांनी जे काही अचाट प्रयोग केलेत ते खरं म्हणजे कोणा येरागबाळ्याचं काम नव्हे . त्यात बाल्कीचा चित्रपट असल्याने वास्तववादी चित्रणाचा अंक यात जास्त असणारच . अक्षयबरोबर यात राधिका आपटे आणि सोनम कपूर अशा दोन खंद्या अभिनेत्री आहेत . त्यामुळे या चित्रपटाबद्दल उत्सुकता आहेच . ‘पॅडमॅन’बरोबर प्रदर्शित होणारा ‘पद्मावती’ हाही खरं तर चरित्रपटच म्हणायला हवा , मात्र सध्या चित्रपटावरून निर्माण झालेला वाद , ‘पद्मावत’ या कवितेवर बेतलेला चित्रपट यामुळे ऐतिहासिक चित्रपट म्हणून त्याची नोंद जास्त घेतली जाईल . चरित्रपटांच्या बाबतीत एका कलाकाराने एखादी व्यक्तिरेखा उत्तम वठवली की त्याच्याकडे तशा चरित्रपटांची एकच रीघ लागते . कंगना राणावत , विद्या बालन ही अभिनेत्रींमधली या बाबतीतली आघाडीची नावं आहेत . तर रणवीर सिंगने याआधी ‘बाजीराव मस्तानी’ चित्रपटातून बाजीरावची व्यक्तिरेखा साकारली होती . आता ‘पद्मावती’तून तो अल्लादीन खिलजीच्या भूमिकेत दिसणार आहे . शिवाय , या वर्षी त्याचा बहुचर्चित चित्रपट असेल तो म्हणजे कबीर खान दिग्दर्शित ‘८३’ . रणवीर सिंग यात क्रिकेटचा ‘देव’ कपिल देव यांच्या भूमिकेत दिसणार असला तरी हा त्यांचा चरित्रपट नाही . पहिल्या विश्वचषक विजयाची कथा सांगणारा हा चित्रपट प्रेक्षकांच्या जिव्हाळ्याचा विषय ठरणार आहे . यानिमित्ताने , क्रि केटचा खेळ गाजवणारे त्या काळातील अनेक खेळाडू रूपेरी पडद्यावर पाहता येणार आहेत . चरित्रपटांच्या या गर्दीत सध्या चर्चेचा विषय ठरला आहे तो म्हणजे अक्षयकुमार . अक्षयकुमारकडे सध्या एक नव्हे तीन चरित्रपट आहेत आणि तिन्ही चित्रपट याच वर्षी प्रदर्शित होणार आहेत . ‘पॅडमॅन’नंतर अक्षयचा ‘गोल्ड’ हा चित्रपट प्रदर्शित होणार आहे . या चित्रपटात अक्षयकुमार हॉकीपटू बलबीर सिंग यांच्या भूमिकेत दिसणार आहे . बलबीर सिंग आणि त्यांच्या टीमने भारताला ऑलिम्पिकमध्ये हॉकीच्या खेळात पहिलं सुवर्णपदक मिळवून दिलं होतं . ती यशस्वी गाथा सांगणाऱ्या या चित्रपटाची निर्मिती फरहान अख्तर - रितेश सिधवानी जोडीच्या ‘एक्सेल एन्टरटेन्मेट’ची असून दिग्दर्शन ‘तलाश’ फेम रीमा कागती यांचं आहे . अक्षयकुमार या चित्रपटात एका वेगळ्याच रूपात दिसणार असल्याचे बोलले जाते . याशिवाय , ‘टी सीरिज’ कंपनीचे संस्थापक गुलशन कुमार यांच्यावर आधारित ‘मोगल’ चित्रपटात अक्षयच गुलशन कुमार यांचीच भूमिका साकारताना दिसणार आहे . भारतीय संगीत उद्योगाचा चेहरा बदलणाऱ्या गुलशन कुमार यांची १९९७ साली गोळ्या झाडून हत्या करण्यात आली होती . या चित्रपटाचं दिग्दर्शन ‘जॉली एल . एल . बी . ’ फेम सुभाष कपूर यांचं असणार आहे . अक्षयकुमारसाठी त्यांचा ‘जॉली एल . एल . बी . २’ विक्रमी कमाई करणारा ठरला होता . त्यामुळे दिग्दर्शक - अभिनेत्याची ही जोडगोळी ‘मोगल’मधून एकत्र दिसणार आहे . चरित्रपटांचा सिलसिला कंगना राणावतच्या बाबतीतही पुढे सुरू आहे . गेल्या वर्षी कंगना हंसल मेहता दिग्दर्शित ‘सिमरन’ या चित्रपटात दिसली होती . या चित्रपटात जुगार खेळण्याचं व्यसन लागलेल्या कॅनडातील एका भारतीय तरुणीची वास्तव कथा दाखवण्यात आली होती . कंगनाने ही मुख्य भूमिका साकारली होती , मात्र हा चित्रपट तिकीटबारीवर चांगलाच आपटला . गेलं वर्ष त्या अर्थाने कंगनासाठी वाईट गेलं असलं तरी या वर्षीची सुरुवात मात्र तिच्या दणकेबाज चरित्रपटाने होणार आहे . झाशीची राणी लक्ष्मीबाई यांची भूमिका कंगनाने वठवली असून ‘मनकर्णिका’ हा चित्रपट येत्या एप्रिलमध्ये प्रदर्शित होणार आहे . ‘बाहुबली’ चित्रपटाचे लेखक विजयेंद्र प्रसाद यांनी ‘मनकर्णिका’ची कथा लिहिली आहे . कंगनासाठी कारकीर्दीच्या दृष्टीने हे वर्ष आणि तिचा पहिला चित्रपट महत्त्वाचा ठरणार आहे . गेलं वर्ष ‘जग्गा जासूस’ वगळता मोठं अपयश पाहिलेल्या रणबीर कपूरने या वर्षी चरित्रपटांमधून काम केलं आहे . बॉलीवूड अभिनेता संजय दत्त याच्यावर आधारित राजकुमार हिरानी दिग्दर्शित चित्रपट हा रणबीरचा महत्त्वाचा चित्रपट आहे . या चित्रपटासाठी लुकपासून अभिनयापर्यंत सर्वच स्तरांवर रणबीरने मेहनत घेतली आहे . गेले वर्षभर या चित्रपटाच्या चित्रीकरणात व्यग्र असलेला रणबीर आता कुठे आपल्या नव्या चित्रपटाकडे वळला आहे . संजय दत्तवरचा त्याचा हा चित्रपट जूनमध्ये प्रदर्शित होणार आहे . शाद अली दिग्दर्शित ‘सुरमा’ हा हॉकीपटू संदीप सिंग याची कथा सांगणारा चरित्रपटही २९ जूनलाच प्रदर्शित होणार आहे . यात पंजाबी गायक - अभिनेता दिलजीत दोसेन संदीप सिंगची भूमिका साकारणार आहे . भारतीय हॉकी संघाचा माजी कर्णधार असलेल्या संदीप सिंगला अर्धागवायूमुळे दोन वर्ष व्हीलचेअरवर काढावी लागली होती . मात्र त्यातून बाहेर पडून ते पुन्हा टीममध्ये परतले आणि त्यांनी खेळाची सूत्रं हातात घेतली . ही संघर्षकथा या चित्रपटात दिसणार आहे . दाक्षिणात्य अभिनेता प्रभासबरोबर ‘साहो’ चित्रपटासाठी चर्चेत असलेली अभिनेत्री श्रद्धा कपूर या वर्षी बॅडमिंटन खेळाडू सायना नेहवालच्या रूपात दिसणार आहे . गेल्या वर्षी तिने हसीना पारकरची भूमिका केली होती . मात्र सायनाची भूमिका तिच्यासाठी जास्त आव्हानात्मक ठरणार असल्याचे तिचे म्हणणे आहे . या चित्रपटाचे दिग्दर्शन अमोल गुप्ते यांनी केले आहे . एरवी ग्लॅमरस आणि अॅक्शनपॅड भूमिकांमधूनच खेळणारा हृतिक रोशनही या वेळी चरित्रपटातून दिसणार आहे . गणितज्ञ आनंद कुमार यांची भूमिका हृतिक करणार आहे . गेल्या वर्षी ‘मिर्झिया’ चित्रपटातून बॉलीवूडमध्ये पदार्पण करणारा अभिनेता अनिल कपूर यांचा मुलगा हर्षवर्धन कपूर या वर्षी भारताचा ‘गोल्डन बॉय’ म्हणून ओळखल्या जाणाऱ्या नेमबाज अभिनव बिंद्राच्या भूमिकेत दिसणार आहे . चरित्रपटांची ही यादी संपता संपणार नाही इतकी मोठी आहे . हे सगळेच चित्रपट वेगवेगळ्या क्षेत्रांतल्या व्यक्तिरेखा आणि गोष्टी रूपेरी पडद्यावर आणणार असल्यामुळे त्यांच्याबद्दल लोकांमध्ये उत्सुकता असणं साहजिक आहे . आता ही उत्सुकता तिकीटबारीवर किती परावर्तित होते , याची झलक त्यांच्या पहिल्या अंकापासून म्हणजेच ‘पॅडमॅन’पासूनच दिसेल .


फिनलंडमधील टाम्पेरे येथे झालेल्या IAAF वर्ल्ड अंडर २० अथलॅटिक्स चॅम्पिअनशिपमध्ये सुवर्णपदक जिंकणारी पहिली भारतीय महिला ठरलेल्या हिमा दासवर कौतुकाचा वर्षाव होत आहे . हिमाच्या ऐतिहासिक विजयाची बातमी कळताच ट्विटरवरुन अनेक दिग्गजांनी तिला शुभेच्छा दिल्या आहेत . यामध्ये राष्ट्रपती रामनात कोविंद , रितेश देशमुख , मोहम्मद कैफ , विरेंद्र सेहवाग , राज्यवर्धनसिंग राठोड यांचा समावेश आहे . १८ वर्षीय हिमाने या स्पर्धेमधील अंतिम सामन्यात ५१ . ३२ सेकंदाचा विक्रम नोंदवला आहे . या मालिकेच्या उपांत्य फेरीत तिने ५२ . १० सेकंदात पहिला क्रमांक पटकावला होता . पहिल्या राऊंडमध्ये देखील तिने ५२ . २५ सेकंदाचा विक्रम केला होता . आसामची रहिवाशी असलेल्या हिमाने एप्रिल महिन्यात गोल्ड कोस्ट येथील राष्ट्रकुलस्पर्धेमध्ये भारतीय अंडर २०मध्ये ५१ . ३२ सेकंदात रेस पार करीत सहाव्या स्थानावर राहिली होती . हिमाच्या या ऐतिहासिक कामगिरीसाठी ट्विटरवरुन दिलेल्या शुभेच्छा… .


सचिन तेंडुलकरने आंतराष्ट्रीय क्रिकेट सामन्यांमधून निवृत्ती घेतल्यानंतरही त्याच्या चाहत्यांच्या संख्येत दिवसेंदिवस वाढ होतच आहे . सचिनही सोशल मीडियावर आपल्या चाहत्यांच्या प्रेमाबद्दल त्यांचे आभार मानत असतो . आपल्या अशाच एका चाहत्याला सचिनला भेटता आलं ते , ऑस्ट्रेलियाचा माजी जलदगती गोलंदाज ब्रेट लीच्या माध्यमातून . सध्या ऑस्ट्रेलियाचा संघ भारताच्या दौऱ्यावर आलेला आहे . यावेळी आपल्या खांद्यावर सचिनचा टॅटू गोंदवलेला एक चाहता ब्रेट लीच्या नजरेस पडला . ब्रेटने या चाहत्याचा फोटो तात्काळ आपल्या इन्स्टाग्राम अकाऊंटवर शेअर करत सचिनला एक मेसेज दिला . अवश्य वाचा – सहा वर्षाच्या चिमुरडीची मागणी वाचून सचिनही हसला ज्याला सचिननेही तात्काळ उत्तर देत , ब्रेट लीचे आभार मानले आणि आपल्या चाहत्यालाही धन्यवाद म्हणलं . मैदानात सचिन आणि ब्रेट ली यांच द्वंद्व आपण अनेक वेळा पाहिलेलं आहे . ब्रेट ने भारताविरुद्ध १२ कसोटींमध्ये ५३ बळी घेतले आहेत , तर ३२ वन - डे सामन्यांमध्ये भारताविरुद्ध खेळताना ब्रेट लीच्या खात्यावर ५५ बळी जमा आहेत . याचप्रमाणे सचिन तेंडुलकरचा ऑस्ट्रेलियाविरुद्ध खेळताना रेकॉर्डही उल्लेखनीय आहे . ३९ कसोटींमध्ये सचिनने ३६३० धावा केल्या असून , कांगारुंविरुद्ध सचिनच्या खात्यात ११ शतकं आणि १६ अर्धशतकांचा समावेश आहे . वन - डे सामन्यांमध्ये सचिनने ऑस्ट्रेलियाविरुद्ध ७१ सामन्यांमध्ये ४४ . ५९ च्या सरासरीने ३०७७ धावा काढल्या आहेत . ऑस्ट्रेलियाविरुद्ध वन - डे सामन्यांमध्ये सचिनने आपल्या कारकिर्दीत ९ शतकं झळकावली आहेत .


भारताचा मल्ल नरसिंग यादवला उत्तेजक सेवनप्रकरणी राष्ट्रीय उत्तेजक प्रतिबंधक संस्थेने ( नाडा ) निर्दोष ठरविल्यानंतर आज जागतिक उत्तेजक प्रतिबंधक संस्थेकडून ( वाडा ) देखील नरसिंगला क्लिन चिट देण्यात आली आहे . नरसिंग यादवबाबत ‘नाडा’ने दिलेल्या निर्णयाचा अहवाल ‘वाडा’ने मागविला होता . त्यावर आज सविस्तर चर्चा केल्यानंतर ‘वाडा’ने नरसिंगला उत्तेजक सेवनप्रकरणात निर्दोष जाहीर केले असून , त्याच्या ‘रिओ ऑलिम्पिक’ समावेशासाठी हिरवा कंदील दिला असल्याची माहिती यावेळी भारतीय कुस्ती महासंघाचे अध्यक्ष ब्रिजभूषण शरण सिंग यांनी दिली . २६ वर्षीय नरसिंग यादवने २०१४ साली जागतिक कुस्ती स्पर्धेत कांस्य पदकाची कमाई केल्यानंतर त्याची ‘रिओ ऑलिम्पिक’साठी निवड झाली होती . पण स्पर्धा सुरू होण्याच्या महिनाभराआधी रिओ ऑलिम्पिकसाठी नरसिंग यादवची निवड करावी की सुशील कुमारची ? असा वाद सुरू झाला . सुशील कुमारने तर सराव सामन्याची मागणी देखील केली होती . त्यानंतर हे प्रकरण वाढतच गेले आणि ऐनवेळी नरसिंग यादव डोपिंगप्रकरणात दोषी असल्याचा धक्कादायक अहवाल समोर आला . नरसिंगने आपल्याविरोधातील सर्व आरोप फेटाळून लावत हे आपल्याविरोधात रचलेले कट - कारस्थान असल्याचा दावा केला . अखेर ‘नाडा’कडे हे प्रकरण गेल्यानंतर संपूर्ण प्रकरणाचा सविस्तर आढावा घेण्यात आला आणि नरसिंग यादव निर्दोष असल्याचे स्पष्ट झाले . ‘नाडा’पाठोपाठ आता ‘वाडा’नेही नरसिंग यादवचा उत्तेजक प्रकरणाशी काहीच संबंध नसल्याचे जाहीर केल्याने नरसिंगच्या ऑलिम्पिक समावेशाबाबतच्या आशा वाढल्या आहेत . VIDEO : रिओ ऑलिम्पिक स्पर्धेसाठी स्पर्धक सज्ज , शनिवारी पहाटे उद्घाटन सोहळा


‘बीसीसीआय’समोर एक प्रश्न सुटला की दुसरा तयार नवी दिल्ली - सर्वोच्च न्यायालयाने भारतीय क्रिकेट नियामक मंडळाचे ( बीसीसीआय ) कामकाज पाहण्यासाठी प्रशासकांची नियुक्ती केली असली , तरी एक सुटला की दुसरा प्रश्न बीसीसीआयसमोर उभाच राहात आहे . प्रशासकांची नियुक्ती करताना सर्वोच्च न्यायालयाने विनोद राय हा नवा कर्णधार ‘बीसीसीआय’ला दिला . आयसीसीच्या बैठकीस जाण्यासाठी अमिताभ चौधरी , अनिरुद्ध चौधरी आणि विक्रम लिमये यांची नावे निश्चित केली ; पण हाच मुद्दा नवा प्रश्न घेऊन आला आहे . आयसीसीने बैठकीला एकाचवेळी तिघांना उपस्थित राहण्यास नकार दिला आहे . आयसीसीच्या नियमानुसार बैठकीस केवळ एकच प्रतिनिधी उपस्थित राहू शकतो . आयसीसीने या संदर्भात बीसीसीआयच्या प्रशासक समितीला एकाच प्रतिनिधीचे नाव निश्चित करा , असे सूचित केले आहे . आयसीसीच्या विविध बैठका होत असतात , यापैकी कोणत्या बैठकीस कोण उपस्थित राहणार हे प्रशासक समितीने लेखी कळवावे , असे आयसीसीने कळवले आहे . बीसीसीआयच्या प्रतिनिधीकडे विनोद राय यांच्या सहीचे पत्र नसेल , तर त्यास बैठकीस उपस्थित राहण्यास अपात्र ठरविण्यात येईल , असेदेखील आयसीसीने स्पष्ट केले आहे . सर्वोच्च न्यायालयाने दोन्ही चौधरींची नावे घेतली असल्यामुळे आता बीसीसीआयमध्ये त्यांची ताकद वाढणार असल्याचीदेखील चर्चा असली , तरी आजच अमिताभ चौधरी यांनी बांगलादेश कसोटी सामन्यासाठी बोलावलेली बैठक राय यांनी बेकायदेशीर ठरवल्याने भविष्यात त्यांच्याकडे फारसे अधिकार राहणार नाहीत , हे स्पष्ट झाले . सहाजिकच त्यामुळे आता विक्रम लिमये हेच आयसीसीच्या बैठकीस उपस्थित राहतील असा अंदाज व्यक्त करण्यात येत आहे . त्याचबरोबर प्रशासक समितीचे अध्यक्ष विनोद राय आणि मुख्य कार्यकारी अधिकारी राहुल जोहरी या दोघांकडे बीसीसीआयचे बहुतांश अधिकार राहणार यात शंकाच नाही . प्रशासक समितीची बैठक होईल , तेव्हा सर्वप्रथम बीसीसीआयची कार्यकारिणी कशी असावी , हाच मुद्दा प्राधान्याने चर्चेला येईल . अर्थात , यानंतरही जोहरी यांच्याकडे अधिकार राहणार असल्याची चर्चा असल्यामुळे बीसीसीआयमध्ये येण्यास उत्सुक असणाऱ्यांमध्ये एक अर्थी नाराजी आहे .


रुमानियाच्या सिमोना हालेपने इटालियन ओपनच्या दुसऱ्या फेरीत जपानच्या नाओमी ओसाकाचा ६ - १ , ६ - ० असा धुव्वा उडविला . जागतिक क्रमवारीतील अव्वल स्थान राखण्यासाठी सिमोनाला या स्पर्धेत लक्षवेधी कामगिरीची गरज आहे . तिला किमान उपांत्यपूर्व फेरी गाठण्याची गरज आहे . नाओमीविरुद्ध मार्च महिन्यात इंडियन वेल्समधील स्पर्धेत ती केवळ तीन गेमच्या मोबदल्यात गारद झाली होती . या वेळी नाओमीने २ - ० अशी आघाडी घेण्याची संधी दवडली . तिने चार ब्रेकपॉइंट वाया घालविले . त्यानंतर ती सलग ११ गेम हरली . पहिल्या मॅचपॉइंटला नाओमीने ‘सेकंड सर्व्ह’ असूनही चेंडू परतविण्याचा नुसता प्रयत्नसुद्धा केला नाही . गेल्या वर्षी सिमोनाने अंतिम फेरी गाठली होती ; पण तिचा घोटा मुरगाळला . त्यामुळे तिला एलिना स्विटोलिनाविरुद्ध पराभूत व्हावे लागले . सिमोनाची अव्वल क्रमांकासाठी डेन्मार्कच्या कॅरोलीन वॉझ्नीयाकीशी चुरस आहे .


ऑस्कर पुरस्कार सोहळा नेहमीप्रमाणे उत्साहात पार पडला . यंदाच्या ८९ व्या पुरस्कार सोहळ्यामध्ये व्हिज्युअल इफेक्ट्स विभागात नामांकन मिळालेले सर्वच चित्रपट उत्तम होते . त्यामुळे या विभागात नक्की कोणता चित्रपट बाजी मारणार याबाबत प्रत्येकाला उत्सुकता होती . अखेर नामांकन मिळालेल्या सर्वोत्कृष्ट व्हिज्युअल इफेक्ट्स विभागातून डिस्नेच्या ‘द जंगल बुक’ चित्रपटाने बाजी मारली . ‘डॉक्टर स्ट्रेंज’ सारख्या तगड्या चित्रपटांवर मात करत या चित्रपटाने बाजी मारली होती . मोगलीच्या या चित्रपटाने बॉक्स ऑफिसवर दमदार कमाई केल्याचे याआधीच पाहायला मिळाले होते . जगभरात या चित्रपटाने १०० कोटींच्या जवळपास कमाई केली होती . या नव्या जंगल बुकमध्ये मूळचा भारतीय वंशाचा पण अमेरिकेत स्थायिक असलेल्या नीलने मोगलीची भूमिका साकारली होती . या चित्रपटात नील शिवाय दाखवण्यात आलेली अन्य चित्ररंजकता ही कॉम्प्युटरच्या माध्यमातून तयार करण्यात आली होती . चित्रपटातील व्हिज्युअल इफेक्ट्समध्ये बंगळुरुमधील ‘मुव्हिंग पिक्चर कंपनी’चे योगदान महत्वपूर्ण असे आहे . एमपीसी स्टुडिओतील कार्यरत असणाऱ्या तब्बल ३०० डिझायनर्स या चित्रपटासाठी मेहनत घेतली होती . या चित्रपटाच्या निर्मितीमध्ये हे ३०० डिझायनर्स आणि लंडनच्या काही डिझायर्सनी काम केले होते . एमपीएस स्टुडिओचे दिग्दर्शक ब्रेन घोष यांनी एका मुलाखतीमध्ये दिलेल्या माहितीनुसार , चित्रपटाच्या निर्मितीसाठी दिवसांतून तब्बल १८ तास हे डिझायनर्स घाम गाळत होते . प्रत्येक सेकंदाला २२ फ्रेमचे स्टॅडर्ड डेफिनेशन आणि त्याहुन दुप्पट ३ फ्रेम बनवावे लागत होते . प्राण्यांना वास्तवादी पद्धतीने सादर करण्यासाठी ७० ते ८० प्रकारच्या वेगवेगळ्या फ्रेम आणि १०० हून अधिक प्राण्यांची फ्रेम तयार करावी लागत होती . ‘द जंगल बुक’ हा सिनेमा १५ एप्रिल २०१६ रोजी प्रदर्शित होणार आहे . काही वर्षांपूर्वी दूरदर्शनवरून सादर झालेल्या ‘मोगली’ मालिकेतील ‘जंगल जंगल बात चली है पता चला है चड्डी पहेनके फूल खिला है फूल खिला है’ हे गाणे / शीर्षक गीत लहान मुले आणि मोठय़ांमध्येही खूप लोकप्रिय झाले होते . जंगलामध्ये प्राण्यांबरोबर राहणारा हा ‘मोगली’ मुलांचा ‘हिरो’ झाला होता . प्रख्यात निर्माते व दिग्दर्शक बेन किंग्जले यांनी मोगलीचा जीवलग मित्र ‘बगिरा’या पात्राला आवाज दिला होता . ‘बल्लु’ या अस्वलाच्या पात्राला बिल मरे यांनी तर इद्रिस अल्वा , स्कार्लेट जॉन्सन , क्रिस्तोफर वॉकेन यांनी अन्य पात्रांना आवाज दिला आहे . मूळ इंग्रजीत असलेला हा चित्रपट भारतात हिंदी भाषेत डब होऊन प्रदर्शित करण्यात आला होता .


सोशल मीडियावरील फोटो शेअरिंग प्लॅटफॉर्म इंस्टाग्राम अचानक बंद झालं होतं . जवळपास एक तास इंस्टाग्राम बंद होतं , त्यानंतर पुन्हा सुरू झालं आहे . इंस्टाग्राम बंद होताच ट्विटरवर # instagramdown ट्रेंड व्हायला सुरूवात झाली . जगभरातील इंस्टाग्रामच्या युजर्सना आपले फोटो किंवा प्रोफाईल पाहता येत नव्हती . याशिवाय इंस्टाग्राम अॅपवर टाइमलाइन रिफ्रेश केल्यानंतर ‘cannot refresh feed’ असा एरर येत होता . तसंच , वेब व्हर्जन वापरणाऱ्यांनाही अनेक अडचणींचा सामना करावा लागत होता . www . instagram . com वर गेल्यानंतर ‘5xx Server Error’ असा संदेश येत होता . मात्र , आता इंस्टाग्राम पूर्ववत झालं असून युजर्स त्याचा नेहमीप्रमाणे वापर करत आहेत . 2010 मध्ये इंस्टाग्रामची स्थापना झाली होती , त्यानंतर 2012 मध्ये फेसबुकने जवळपास 1 अब्ज डॉलरमध्ये इंस्टाग्राम खरेदी केलं . काही दिवसांपूर्वीच इंस्टाग्रामच्या दोन फाउंडर्सनी कंपनी सोडली आहे . तर , एक दिवसापूर्वीच फेसबुकने एडम मोसेरी हे इंस्टाग्रामचे प्रमुख असतील अशी घोषणा केली होती . भारतात जवळपास 7 कोटी लोक इंस्टाग्रामचे एक्टिव्ह युजर्स आहेत . इंस्टाग्राम डाऊन झाल्यानंतर तक्रार करण्यासाठी अनेक युजर्सनी ट्विटरवर धाव घेतली आणि तेथे त्यांनी शोक व्यक्त करण्यास सुरूवात केली . युजर्सनी केलेले ट्विट पाहून तुम्हाला हसू देखील येईल . एक नजर मारुया युजर्सच्या ट्विट्सवर –


क्रिकेट आणि बॉलिवूडमध्ये जणू अतूट नाते निर्माण झाले आहे . बॉलिवूडमधील सौंदर्यवतींची भुरळ क्रिकेटपटूंवर पडत असल्याचे आपल्याला अनेकदा पाहावयास मिळाले . या रांगेत भारतीय क्रिकेट संघातील युवा खेळाडू हार्दिक पांड्याचाही नंबर लागला . रिअॅलिटी शो ‘बिग बॉस’मधून प्रसिद्धीच्या झोतात आलेली अभिनेत्री एली अवराम आणि हार्दिक एकमेकांना डेट करत असल्याच्या चर्चा होत्या . मात्र आता या दोघांचं ब्रेकअप झाल्याची शक्यता वर्तवण्यात येत आहे . ‘मुंबई मिरर’ने दिलेल्या वृत्तानुसार सध्या हे दोघंही एकत्र नाहीत . हार्दिक आणि एलीमध्ये दुरावा निर्माण होण्याचं कारण एक नवोदित अभिनेत्री असल्याचं म्हटलं जात आहे . गेल्या वर्षी डिसेंबर महिन्यात हार्दिकचा भाऊ कृणाल पांड्याच्या लग्नात एलीने हजेरी लावली होती . तेव्हापासून एली आणि हार्दिकच्या अफेअरच्या चर्चा रंगू लागल्या होत्या . हार्दिक जानेवारी महिन्यात दक्षिण आफ्रिकेच्या दौऱ्यावर असताना एलीसुद्धा तिथेच फेरफटका मारण्यासाठी गेली होती . त्यामुळे अनेकांच्या भुवया उंचावल्या होत्या . बऱ्याच ठिकाणी या दोघांना एकत्र पाहिलं गेलं . वाचा : तीन दिवसांत ‘वीरे दी वेडिंग’ची घसघशीत कमाई एक नवोदित अभिनेत्री आणि हार्दिक यांच्यातील जवळीक वाढल्याने एलीसोबत ब्रेकअप झाल्याच्या चर्चा रंगू लागल्या आहेत . खरंतर या दोघांनी कधीच आपल्या नातेसंबंधाची कबुली दिली नाही , त्यामुळे ब्रेकअपबाबतही उघडपणे बोलतील की नाही शंका आहे . पण सोशल मीडियावर तरी सध्या त्यांच्या ब्रेकअपच्याच चर्चा पाहायला मिळत आहेत .


राजकारण म्हटले की त्यातील डावपेच , छक्के - पंजे आणि हेवेदावे ओघाने आलेच . राजकरणाचे सूत्र कधी बदलेल , आणि कोणाच्या खांद्यावर स्वार होऊन कोण कधी सत्ताधारी बनेल याचा नेम नाही ! अशा या राजकारणी लोकांच्या इरसाल भानगडीचा आढावा लवकरच ‘गाव थोर पुढारी चोर’ या आगामी मराठी सिनेमातून घेतला जाणार आहे . सत्ताधारी असो वा विरोधी पक्ष असो , खुर्चीसाठी एकमेकांचे पाय खेचणाऱ्या पुढाऱ्यांवर निशाणा साधणारा हा विनोदी सिनेमा लोकांचे भरघोस मनोरंजन करणारा ठरणार आहे . ‘गाव थोर पुढारी चोर’ हा सिनेमा मनोरंजनासोबतच राजकीय कर्तव्याची जाणीव देखील प्रेक्षकांना करून देणारा ठरणार आहे . मंगेश मुव्हीज प्रस्तुत या सिनेमात ‘पॉलिटीकल’ या भारदस्त शब्दाचा अर्थ अगदी हलक्या फुलक्या पद्धतीने मांडण्याचा प्रयत्न दिग्दर्शक पितांबर काळे यांनी केला आहे . निर्माते मंगेश डोईफोडे यांनी या सिनेमाची निर्मिती केली आहे . राजकीय वर्तुळातील डावपेच विनोदी शैलीतून मांडणाऱ्या या सिनेमामध्ये दिगंबर नाईक , प्रेमा किरण , चेतन दळवी , सिया पाटील , किशोर नांदलस्कर आदी कलाकारांच्या भूमिका आपल्याला पाहायला मिळणार आहेत . पुणे आणि दौंड परिसरात या चित्रपटाचे चित्रिकरण पूर्ण झाले असून , येत्या १७ फेब्रुवारीला हा संपूर्ण महाराष्ट्रात प्रदर्शित होत आहे .


भारतीय संघाने इंग्लंडविरुद्धच्या कसोटी मालिकेत २ - ० अशी आघाडी घेतली असली तरी भारतीय संघाचा उपकर्णधार अजिंक्य रहाणे गेल्या तीन सामन्यांत त्याच्या लौकिकाला साजेशी कामगिरी करू शकलेला नाही . भारतीय संघाच्या मधल्या फळीची भिस्त असलेल्या रहाणेने गेल्या दोन सामन्यांत तर पुरती निराशा केली . तंत्रशुद्ध फटकेबाजीसाठी ओळख असेलला रहाणे इंग्लिश गोलंदाजांच्या जाळ्यात अकडून स्वस्तात बाद झालेला पाहायला मिळाला . इंग्लंडविरुद्धचा चौथा कसोटी सामना मुंबईतील वानखेडे मैदानात खेळवला जाणार आहे . अर्थात घरच्या मैदानात रहाणेकडून चांगल्या कामगिरीची अपेक्षा चाहत्यांना आहे . गेल्या तीन सामन्यांत झालेल्या चुका आणि फलंदाजीतील अपेक्षित बदल यांची माहिती करून घेण्यासाठी रहाणेने नुकतेच आपले प्रशिक्षक प्रविण अमरे यांची वांद्रे - कुर्ला संकुल येथील एमसीएच्या मैदानात भेट घेतली . प्रविण अमरे यांच्याकडून मार्गदर्शन घेण्यासाठी रहाणे एमसीएच्या मैदानात दाखल झाला होता . यावेळी अमरे यांनी रहाणेला मार्गदर्शन देखील केले . वाचाः …आणि प्रवीण अमरेंचा सल्ला अजिंक्यच्या कामी आला प्रविण अमरे हे अजिंक्यचे प्रशिक्षक राहिले आहेत . याशिवाय , अमरे यांच्या मार्गदर्शनाखाली १९ वर्षाखालील भारतीय संघाने २०१२ साली विश्वचषक देखील जिंकला होता . अमरे सध्या आयपीएलमधील दिल्ली डेअरडेव्हिल्स संघाचे सहाय्यक प्रशिक्षक आहेत . रहाणेने इंग्लंडविरुद्धच्या गेल्या तीन कसोटी सामन्यांमध्ये केवळ ६३ धावा केल्या आहेत . रहाणे इंग्लंडच्या मोईन अली , रशीद आणि अन्सारी या फिरकी जाळ्यात अडकताना दिसला . त्यामुळे अमरे यांनी यावेळी फिरकीला सामोरे जाण्याचा सराव रहाणेकडून करून घेतला . रहाणेला फलंदाजीचे टीप्स देताना अमरे दिसून आले . रहाणेने मैदानात खूप वेळ घाम गाळला . येत्या गुरूवारपासून वानखेडेवर चौथ्या कसोटीला सुरूवात होणार असून रहाणेच्या कामगिरीकडे सर्वांचे लक्ष असणार आहे . पाच सामन्यांच्या कसोटी मालिकेत पहिली कसोटी अनिर्णीत राहिल्यानंतर दोन कसोटी सामने भारतीय संघाने जिंकून आघाडी घेतली आहे . भारतीय संघाचा सध्याचा फॉर्म पाहता इंग्लंडला ४ - ० अशी धूळ चारणार का ? याकडे सर्वांचे लक्ष असणार आहे . वानखेडेची खेळपट्टी फलंदाजीला पोषक असल्याने दोनही संघांकडून खूप धावा वसुल केल्या जातील , असे सांगण्यात येत आहे .


ख्रिस गेल नावाचे तुफान धडकल्यावर रॉयल चॅलेंजर्स संघाला यंदाच्या आयपीएल मोसमात सहाव्या सामन्यानंतर दुसऱ्या विजयाची नोंद करणे शक्य झाले . बंगळूरने मंगळवारी झालेल्या सामन्यात गुजरात लायन्सचा 21 धावांनी पराभव केला . बंगळूरने प्रथम फलंदाजी करताना 2 बाद 213 धावांची मोठी मजल मारली . त्यानंतर ब्रेंडन मॅकलमचा झंझावत थंडावल्यावर गुजरातचा डाव 7 बाद 192 असा मर्यादित राहिला . प्रथम फलंदाजी करताना ख्रिस गेल आणि कर्णधार विराट कोहलीच्या झंझावाताने बंगळूरच्या डावाचा पाया भक्कम झाला . गेलची तुफानी फटकेबाजी आणि कोहलीची संयमी साथ यामुळे बंगळूरचे आव्हान उभे राहिले . दोघे बाद झाल्यावर ट्राव्हिस हेड आणि केदार जाधव यांनी देखील धावांचा वेग कायम राखल्याने बंगळूरचे आव्हान अधिक भक्कम झाले . आव्हानाचा पाठलाग करताना गुजरातसाठी मॅकलमने आकर्षक फटकेबाजी केली . मात्र , त्याला समोरून साथ मिळाली नाही . इशान किशनने शेवटी 16 चेंडूंत 39 धावांचा तडाखा दिला . पण , तोवर सामना त्यांच्या हातून निसटला होता . संक्षिप्त धावफलक रॉयल चॅलेंजर्स बंगळूर 20 षटकांत 2 बाद 213 ( ख्रिस गेल 77 - 38 चेंडू , 5 चौकार , 7 षटकार , विराट कोहली 64 - 50 चेंडू , 7 चौकार , 1 षटकार , ट्राव्हिस हेड नाबाद 30 , केदार जाधव नाबाद 38 ) वि . वि . गुजरात 7 बाद 193 ( ब्रेंडन मॅकलम 72 - 44 चेंडू , 2 चौकार , 7 षटकार , सुरेश रैना 23 , युजवेंद्र चहल 3 - 31 )


बॉलिवूड अभिनेता सैफ अली खान आणि अमृता सिंग यांचा घटस्फोट होऊन अनेक वर्षे लोटली . पण , तरीही या जोडीबद्दल बरीच चर्चा केली जाते . आता हेच बघा ना त्यांच्या लग्नाचा एक फोटो सोशल मीडियावर व्हायरल झाला आहे . मात्र , हा फोटो व्हायरल होण्यामागचे कारण काही वेगळेच आहे . वाचा : ‘चलती है क्या ९ से १२’ गाण्याला वरुण , जॅकलिन , तापसीचा हटके ट्विस्ट आता हा फोटो पाहिल्यावर तुम्ही म्हणाल यात काय नवीन आहे . अनेकदा हा फोटो आम्ही पाहिलाय… . ठीक तर आहे . पण , जर तुम्ही फोटोकडे बारकाईने पाहिले तर तुम्हाला तो का व्हायरल होतोय याचे कारण नक्कीच कळेल . तुम्हाला अजूनही कळले नाही का ? अमृता सिंगने नाकात घातलेली भलीमोठी नोज रिंग सर्वांचे लक्ष वेधून घेत असून , त्यावरच आता ट्रोल केले जातेय . एका ट्विटर युजरने लिहिलेय की , ‘अमृता सिंगची नोज रिंग माझ्या फ्रेण्ड सर्कलपेक्षाही मोठी आहे . ’ तर दुसऱ्याने लिहिलेय की , ‘माझ्या करिअर गोलपेक्षाही अमृताची नोज रिंग मोठी आहे . ’ वाचा : तिहेरी तलाक , राइट टू प्रायव्हसीवर ट्विंकलचा विनोद वाचलात का ?


परीक्षा संपल्या असून तरुणांची नोकरी मिळवण्याची धडपड एव्हाना सुरु झाली असेल . काही जण पुढचे शिक्षण घेत नोकरी करण्याचा विचार करत असतात तर काही शिक्षण संपवून नोकरीच्या नव्या टप्प्यात पदार्पण करत असतात . करियरचा हा महत्त्वाचा टप्पा आपल्यापैकी प्रत्येकाच्याच आयुष्यात कधी ना कधी येतो . नोकरी मिळविण्याचा असणारा ताण त्याहीपेक्षा नोकरीच्या मुलाखतीला जाताना तरुणांना जास्त ताण येतो . नेमके कोणते कपडे घालावेत , काय विचारले जाईल , स्वतःला कसे प्रेझेंट करावे , विचारलेल्या प्रश्नांची उत्तरे कशाप्रकारे द्यावीत असे एक ना अनेक प्रश्न पडतात . अशाच काही प्रश्नांची उत्तरे देण्याचा केलेला प्रयत्न… १ . मुलाखतीला जाण्यापूर्वी आपण ज्या कंपनीमध्ये मुलाखतीसाठी जाणार आहोत त्या कंपनीची संपूर्ण माहिती घ्या . कंपनी नेमकी कोणत्या क्षेत्रात काम करते . एकूण मार्केटमध्ये कंपनीचे स्थान काय आहे याबाबत तुम्हाला माहिती असणे आवश्यक आहे . तुमच्या कामाचे स्वरूप तुम्हाला माहित असणे आवश्यक आहे . त्याप्रमाणे मुलाखत देताना तुमची नेमणूक कोणत्या कामासाठी होणार आहे याची खातरजमा करा . तुम्हाला या नोकरीतून असणाऱ्या पगाराची अपेक्षा निश्चिती करा . बायोडेटा तयार करताना त्यात तुमची वैयक्तिक माहिती , शैक्षणिक माहिती , आधीच्या कामाचा अनुभव इत्यादींबाबत सविस्तरपणे नमूद करा . २ . प्रतिक्रिया देताना मुलाखतीदरम्यान विचारल्या जाणाऱ्या प्रश्नांना आत्मविश्वासाने योग्य पद्धतीने उत्तरे द्या . जी उत्तरे तुम्हाला येत नाहीत त्यांनाही आत्मविश्वासाने सामोरे जा . येत नसेल तर स्पष्टपणे माहित नाही . सांगता येणार नाही असे सांगा . तुमतील चांगल्या गोष्टी तुम्हाला माहित असणे आवश्यक आहे . त्याचप्रमाणे तुमच्यात असणाऱ्या मर्यादांचीही तुम्हाला माहिती हवी . तसेच त्या सांगण्याची तयारीही ठेवा . तुमची नवीन गोष्टी शिकण्याची तयारी आहे हे मुलाखत घेणाऱ्यांना समजू द्या . त्यामुळे तुम्हाला नोकरीवर घेण्याचा विचार होण्याची शक्यता जास्त असेल . ३ . पेहराव मुलाखतीला जाताना तुमचा वेश जास्त महत्त्वाचा असतो . कारण इंग्रजीमध्ये असलेल्या एका म्हणीप्रमाणे ”First Impression is last Impression” मुलाखतीमध्ये पेहराव अतिशय महत्वाची भूमिका बजावतो . त्यामुळे गढद रंगाचे कपडे घालू नका . ज्या कपड्यांमध्ये तुम्हाला कम्फर्टेबल वाटेल असेच कपडे घाला . खूप ढगळे किंवा खूप घट्ट कपडे घालणे टाळा . ट्राउजर आणि फॉर्मल शर्ट , लेगिन्स आणि कुर्ता , पंजाबी ड्रेस हे पर्याय मुलींसाठी चांगले आहेत . मुलांनीही फॉर्मल शर्ट पँट , कम्फर्टेबल असाल तर टाय आणि ब्लेझरही घालू शकता . मेकअप देखील जास्त भडक नसेल याची काळजी घ्या . केस जास्त डोळ्यावर आणि सतत गळ्यात येणार नाहीत अशापद्धतीने बांधून जा . ४ . खोटी माहिती देऊ नका मुलाखतीच्या वेळी तुमची शैक्षणिक , वैयक्तिक तसेच इतर माहिती विचारली जाऊ शकते . अशा वेळी तुम्ही खोटी माहिती देणे योग्य नाही . अशाप्रकारे खोट्या गोष्टी सांगणे तुम्हाला नंतर महागात पडू शकते . खोटी माहिती देऊन तुमची निवड होईल पण काम करण्याच्या वेळी खरं काय ते समोर येईल . त्यामुळे नंतर सगळ्यांसमोर तुम्हाला काही गोष्टी ऐकून घ्याव्या लागतील आणि कदाचित सगळ्यांसमोर तुमचा अपमान होण्याचीही शक्यता नाकारता येणार नाही . ५ . पुरेशी माहिती घ्या मुलाखतीस जात असलेल्या संस्थेच्या एचआर डिपार्टमेंटमधील कोणत्या व्यक्तीला ओळखत असाल तर त्याच्याबाबत माहिती घ्या . मुलाखत घेणाऱ्यांविषयी थोडी माहिती ठेवा . एचआरमधील व्यक्तीकडून कंपनीची धोरणे समजून घेण्याचा प्रयत्न करावा . प्रश्नाचे उत्तर देताना ज्या कंपनीत नोकरीसाठी आला आहात त्याच कंपनीच्या संदर्भात एखादे उदाहरण वापरा . त्यामुळे तुमचा चांगला आणि वेगळा प्रभाव पडेल .


वेदनादायी प्रक्रिया न वापरता गर्भाशय मुखाच्या कर्करोगाचे निदान करणारे यंत्र भारतीय वंशाच्या वैज्ञानिकांनी शोधून काढले आहे . त्याची किंमतही परवडणारी आहे . नॉर्थ कॅरोलिनातील डय़ूक विद्यापीठात निम्मी रामानुजम व त्यांच्या सहकाऱ्यांनी हे संशोधन केले आहे . पॉकेट कोल्पोस्कोप नावाचे हे यंत्र असून ते लॅपटॉप व मोबाइल फोनला जोडता येते , त्यामुळे महिला स्वतःच ही चाचणी काही माहितीच्या आधारे करू शकतात . रामानुजम यांनी खिशात मावेल असे उपकरण तयार केले असून त्याची चाचणी १५ जणांवर घेण्यात आली . त्यात गर्भाशय मुखाच्या स्पष्ट प्रतिमा मिळाल्या आहेत . रामानुजम यांच्या मते गर्भाशय मुखाच्या कर्करोगात मृत्युदर शून्य असायला हवा , कारण आता अनेक साधने उपलब्ध आहेत ; पण तसे होत नाही , कारण आताची उपकरणे साधी सोपी नाहीत . क्लिनिकमध्ये एकदा कोल्पोस्कोपी केली , की नंतर पुढे पाठपुरावा राहात नाही . त्यामुळे आता महिलाच कोल्पोस्कोपी करू शकतील . सध्या स्पेक्युलम या धातूच्या यंत्राद्वारे गर्भाशय मुखाचा कर्करोग तपासला जातो . त्याला कोल्पोस्कोप म्हणतात , पण आम्ही तो वेगळ्या पद्धतीने तयार केला आहे , त्याला कुशलता लागत नाही . नॅशनल इन्स्टिटय़ूट ऑफ हेल्थच्या मदतीने खिशात मावेल अशा आकाराचे नवे कोल्पोस्कोप यंत्र तयार केले असून त्यात एका बाजूला प्रकाश व कॅमेरा आहे . २०१७ च्या अखेरीस या यंत्राच्या उत्पादनास मान्यता मिळणार आहे . गर्भाशय मुखाचा कर्करोग महिलांमध्ये चौथ्या क्रमांकावर असून वर्षांला ५ लाख महिलांना हा कर्करोग होतो . अमेरिकेत त्याचे प्रमाण वर्षांला १०००० आहे ; त्यातील चार हजार महिला वर्षांला मरतात . मात्र तरीही , चार दशकांत या कर्करोगाने मृत्यूचे प्रमाण ५० टक्के कमी झाले आहे .


भारतीय संघाची धुरा संभाळत असताना कॅप्टन कूल म्हणून ओळला जाणारा महेंद्रसिंग धोनी त्याच्या शांत स्वभावासाठी जगभरातील क्रिकेट चाहत्यांमध्ये लोकप्रिय आहे . सामना जिंकला किंवा हारला तरी धोनी अनेकदा संयम बाळगतच मैदानात वावरतो हे अनेकदा दिसून आले आहे . मात्र कधीतरी धोनीचाही संयम सुटल्याचेही पहायला मिळाले आहे . काल सेंच्युरियन मैदानावर झालेल्या समान्यातही असेच काहीसे घडले आणि धोनी त्याच्याबरोबर फलंदाजी करणाऱ्या मनिष पांडेवर संतापला आणि संतापाच्या भरातच त्याने अपशब्द वापरले . याच घटनेचा व्हिडीओ सध्या ट्विटवर व्हायरल होत आहे . धोनी आणि मनीष पांडेने ९८ धावांची नाबाद भागीदारी केली . भारतीय संघाला १८८च्या समाधानकारक धावसंख्येपर्यंत पोहचवण्यासाठी दोघांनीही शेवटच्या पाच षटकांमध्ये जोरदार फटकेबाजी केली . सुरवातीलाच भारताचा डाव गडगडल्याने डावाला आकार देण्याची जबाबादारी या दोघांवर होती त्यांनी ती पूर्णपणे निभावली . शेवटच्या षटकांमध्ये जास्तीत जास्त धावा काढत दोघे नाबाद राहिले . मात्र सामन्याच्या शेवटच्या षटकांमध्ये धावा काढण्याचा दबाव दोन्ही फलंदाजांवर दिसून येत होता . यामधूनच धोनीच्या तोडून पांडेसाठी अपशब्द निघाले . झाले असे की २०व्या षटकातील पहिल्या चेंडूंवर पांडेने एक धाव काढली आणि धोनी स्टाइकर्स एण्डला गेला . त्यानंतर पुढचा चेंडू टाकण्यासाठी गोलंदाज तयार झाला तरी पांडे नॉन स्टाइकर्स एण्डला क्षेत्ररक्षक कुठे उभे आहेत हे पाहत होता . प्रत्येक धाव महत्वाची असणाऱ्या सामन्यातील अशा क्षणी पांडेने आपल्याकडे पहावे जेणेकरुन किती धावा पळायच्या आहेत किंवा इतर महत्वाचे संवाद त्याच्याबरोबर करता येईल असे धोनीला वाटत असल्याने त्याने थोड्या रागानेच पांडेला आपल्याकडे लक्ष देण्यास सांगितले . व्हायरल झालेल्या एका ट्विटमध्ये धोनी पांडेवर ओरडताना दिसत आहे . ‘ओए * @ # * # ! ( $ & % # के इधर देख ले , उधर क्या देख रहा है . मै इधर खडा हू ना बॅटिंग कर रहा’ असे धोनी रागाने म्हणाला . नंतर या षटकामध्ये धोनीने सतरा धावा काढल्याने भारताने धावफलकावर १८८ धावांचा टप्पा गाठला . मात्र दोघांचीही ही खेळी भारताला विजयापर्यंत नेऊ शकली नाही . भारतीय गोलंदाजांना चांगली कामगिरी न करता आल्याने आफ्रिकेने हा समाना आठ चेंडू बाकी असतानाचा विजय मिळवत मालिकेत १ - १ बरोबरी केली . धोनी अनेकदा स्टम्पच्या मागून गोलंदाजांना हिंदीमध्ये टिप्स देताना दिसतो . याच नाही तर प्रत्येक मालिकेमध्ये धोनीची स्टम्पमागील कॉमेन्ट्रीची समान्यानंतर नेटवर चर्चा होते . मात्र अशाप्रकारे संतापलेला धोनी पहिल्यांदाच स्टम्प माईकच्या सहाय्याने चाहत्यांना पाहायला मिळाला .


रणबीर कपूर आणि कतरिना कैफ " जग्गा जासूस ' द्वारे अनेक दिवसांनी मोठ्या पडद्यावर पुन्हा एकत्र येत आहेत . दोघांचाही शेवटचा सिनेमा फ्लॉप गेल्याने त्यांना एका हिटची फारच गरज आहे . सध्या " जग्गा जासूस ' चं जोरदार प्रमोशन सुरू आहे . चित्रपटाचं दिग्दर्शन अनुराग बसूने केलंय . त्यानंतर रणबीर अनुरागसोबत आणखी एक चित्रपट करणार आहे . सूत्रांकडून मिळालेल्या माहितीनुसार , अनुरागच्या पुढील प्रोजेक्टमध्येही रणबीरची वर्णी लागलीय . प्रसिद्ध अभिनेता व गायक किशोर कुमार यांच्या जीवनावर आधारित चित्रपट अनुराग बनवतोय आणि त्यात अशोक कुमार अर्थात दादा मुनींची भूमिका रणबीर साकारणार आहे . रणबीर व अनुराग यांनीही एका मुलाखतीतही आम्ही किशोर कुमार यांच्या बायोपिकमध्ये एकत्र काम करीत असल्याचं सांगितलंय . रणबीर म्हणतो , की मी मार्च 2018 पर्यंत बिझी आहे . त्यानंतरच्या सर्व डेटस् अनुरागसाठी राखीव आहेत . . .


बॉलिवूडचं ‘मंकी कपल’ म्हणून ओळखलं जाणारी अभिनेत्री बिपाशा बासू आणि तिचा पती करण सिंग ग्रोवर त्यांच्या लग्नाचा पहिला वाढदिवस साजरा करण्यासाठी थेट समुद्रकिनारी पोहोचले आहेत . करण आणि बिपाशा गेल्या बऱ्याच दिवसांपासून कामात फारच व्यस्त होते . त्यामुळे त्यांना लग्नाचा वाढदिवस साजरा करता आला नव्हता . पण , आता मात्र या बिझी शेड्यूलमधून वेळ काढत बी - टाऊनचं हे ‘मंकी कपल’ लग्नाच्या वाढदिवसाच्या निमित्ताने सेलिब्रेशन मूडमध्ये दिसत आहेत . करण आणि बिपाशाने त्यांच्या इन्स्टाग्राम अकाऊंटवर काही व्हिडिओ आणि फोटो शेअर करत चाहत्यांनाही या आनंदात सहभागी करुन घेतलं आहे . पोस्ट केलेल्या या व्हिडिओंपैकीच एका व्हिडिओमध्ये करण बिपाशासाठी एक गाणं म्हणताना दिसत आहे , तर दुसऱ्या व्हिडिओमध्ये या दोघांचीही धमाल - मस्ती पाहायला मिळतेय . ‘मंकी लव्ह’ असा हॅशटॅग देत हे सेलिब्रिटी कपल अनेकांसाठीच आदर्श कपल ठरत आहे . सध्याच्या घडीला बॉलिवूडमध्ये अनेकांच्याच नजरा असणाऱ्या सेलिब्रिटी कपल्सपैकी एक म्हणजे करण - बिपाशा . ‘अलोन’ चित्रपटाच्या सेटवर बॉलिवूडच्या या ‘डस्की ब्युटी’ची करणसोबत ओळख झाली होती . मैत्रीपासून सुरु झालेला हा प्रवास कधी प्रेमात रुपांतरित झाला हे या दोघांनाही कळलं नाही . करणच्या रुपात भेटलेल्या खास मित्राशीच लग्न झाल्याबद्दल बिपाशाने आनंद व्यक्त केला होता .


पोलंडमधील ग्लिविसे येथे चालू असलेल्या सिलेसियान बॉक्सिंग स्पध्रेच्या ६० किलो गटात माजी विश्वविजेत्या एल . सरिता देवीने कांस्यपदक पटकावले . दोनदा आशियाई विजेत्या आणि एकदा आशियाई क्रीडा स्पध्रेत कांस्यपदक पटकावणाऱ्या सरिताला कझाकस्तानच्या करिना इब्रागिमोव्हाने ५ - ० असे पराभूत केले . मात्र या सामन्याच्या निकालाबाबत भारतीय चमूने नाराजी प्रकट केली . ‘‘सरिता या सामन्यात विजयी असल्याचे स्पष्ट दिसत होते . मात्र पंचांनी प्रतिस्पर्धी खेळाडूच्या बाजून कौल दिला . प्रेक्षकांनीही निकालानंतर आपली नाराजी प्रकट केली . त्यामुळे हा निकाल वादग्रस्त आहे , ’’ अशी प्रतिक्रिया संघाच्या प्रशिक्षकांनी प्रकट केली . कनिष्ठ गटात १३ पदकांची कमाई कनिष्ठ गटात भारतीय खेळाडूंनी वर्चस्वपूर्ण कामगिरी साकारताना सहा सुवर्ण , सहा रौप्य आणि एका कांस्यपदकासह एकूण १३ पदकांची कमाई केली . भारती ( ४६ किलो ) , टिंगमिला डाँगेल ( ४८ किलो ) , संदीप कौर ( ५२ किलो ) , नेहा ( ५४ किलो ) , अर्शी खानम ( ५७ किलो ) आणि कोमल ( ८० किलो ) यांनी सुवर्णपदक पटकावले . अमिशा भारती ( ५० किलो ) , सान्या नेगी ( ६० किलो ) , दिनेश नाईक ( ६३ किलो ) , संजय गुनेले ( ६६ किलो ) , राज साहिबा ( ७० किलो ) आणि लिपाक्षी ( ८० किलोवरील ) यांनी रौप्यपदक मिळवले . तसेच नेहाने ( ७५ किलो ) कांस्यपदक पटकावले . एम . सी . मेरी कोम ( ४८ किलो ) आणि मनीषा ( ५४ किलो ) यांचे अंतिम सामने व्हायचे आहेत . माजी युवा विश्वविजेती खेळाडू ज्योती गुलिया ( ५१ किलो ) हीसुद्धा युवा गटाच्या अंतिम सामन्यात खेळणार आहे .


अभिषेक बच्चन आणि ऐश्वर्या राय बच्चन यांनी २०१० मध्ये मणी रत्नम यांच्या रावण या सिनेमात एकत्र काम केले होते . त्यानंतर या दोघांनी एकत्र सिनेमा केला नाही . ‘रावण’ सिनेमात अभिषेकने नवीन युगातला रावण साकारला होता तर ऐश्वर्या सीता बनली होती . एका मासिकाने प्रसिद्ध केलेल्या वृत्तानुसार , लवकरच ऐश्वर्या आणि अभिषेक दिग्दर्शक अनुराग कश्यप याच्या आगामी सिनेमात एकत्र काम करणार आहे . स्टारडस्ट मासिकाच्या वृत्तानुसार , दोघांनाही सिनेमाची संहिता आवडली आहे , पण दोघांनी या सिनेमासाठी अजूनपर्यंत होकार दिलेला नाही . हा एक विनोदीपट असून यात प्रेमकथाही असणार आहे . या सिनेमाला एक नवीन दिग्दर्शक दिग्दर्शित करणास असून , अनुराग कश्यप या सिनेमाची निर्मिती करणार आहे . अमिताभ बच्चन यांचीही यात महत्त्वपूर्ण भूमिका असू शकते असे बोलले जात आहे . आतापर्यंत अभी आणि अॅशने ‘कुछ ना कहो’ , ‘ढाई अक्षर प्रेम के’ , ‘गुरु’ , ‘उमराव जान’ आणि ‘सरकार राज’ या सिनेमांमध्ये एकत्र काम केले आहे . या आगामी सिनेमाचे नाव ‘गुलाबजामुन’ असे ठेवण्यात येणार असल्याचे समजते . बॉलिवूडचे हे बच्चन कुटुंबिय संपूर्ण कला क्षेत्रात आहे . अमिताभ बच्चनपासून ते त्यांची पत्नी जया बच्चन , मुलगा अभिषेक बच्चन आणि सून ऐश्वर्या सर्वच कलाक्षेत्राक सक्रीय आहे . जेव्हाही अमिताभ , अभिषेक आणि ऐश्वर्या यांनी एकत्र काम केले त्यांच्या कामाचे कौतुकच केले गेले आहे . आता लवकरच हे तिघंही पुन्हा आपल्या चाहत्यांना खूश करण्यासाठी सज्ज झाले आहेत . दिग्दर्शक गोरांग दोषी त्याच्या आगामी सिनेमात या तिघांना एकत्र आणणार आहे . हे तिघंही दोषीचा आगामी सिनेमा हॅपी अॅनिव्हर्सरीमध्ये एकत्र दिसू शकतात .


भारतात मोबाईल मार्केटमधील स्पर्धा वाढली असून जवळपास दररोज कोणत्या ना कोणत्या कंपनीचा नवीन मोबाईल लाँच होत आहे . भारतात मागील अनेक दिवसांपासून one plus 5 T या फोनची मोठ्या प्रमाणात चर्चा होती . नुकतीच या फोनची लावा रेड एडिशन देशात लाँच करण्यात आली असून ग्राहकांसाठी ही अतिशय आनंदाची बाब आहे . त्यामुळे तुम्ही नवीन फोन घेण्याचा विचार करत असाल तर या मोबाईलचा नक्कीच करु शकता . या फोनला अतिशय आकर्षक फिचर्स देण्यात आले असून त्यामध्ये ६ जीबी रॅम , ६४ जीबी इंटरनल स्टोरेज आणि १२८ जीबी एक्स्पांडेबल मेमरी देण्यात आली आहे . या फोनची डिझाईन आणि फिचर्स आकर्षक असल्याने तो ग्राहकांच्या पसंतीस पडेल असा विश्वास कंपनीचे महाप्रबंधक विकास अग्रवाल यांनी व्यक्त केला आहे . यामध्ये १६ मेगापिक्सलचा फ्रंट आणि २० मेगापिक्सल बॅक कॅमेरा देण्यात आला आहे . याबरोबरच क्वालकॉम स्नॅपड्रॅगन प्रोसेसर वापरला आहे . तर ६ इंचाची स्क्रीन असलेल्या या फोनला फुल - ऑप्टिक एमोलेड डिस्प्ले देण्यात आला आहे . या फोनची किंमत ३७ , ९९९ रुपये असून भारतात तो प्रत्यक्ष विक्रीसाठी २० जानेवारीला अमेझॉनच्या सेलवर उपलब्ध होईल अशी माहिती देण्यात आली आहे .


बॉलिवूड वर्तुळात मोस्ट हॅपनिंग कपल म्हणून ओळखली जाणारी जोडी म्हणजे दीपिका पदुकोण आणि रणवीर सिंग . ऑनस्क्रीन केमिस्ट्रीसोबतच ऑफस्क्रीन केमिस्ट्रीमुळेही चर्चेत असणारी ही जोडी काही दिवसांतच साखरपुडा करण्याची चिन्हं असल्याची चर्चा सध्या रंगू लागली आहे . ‘गोलियों की रासलीला राम - लीला’ या चित्रपटातून पहिल्यांदाच रुपेरी पडद्यावर एकत्र झळकलेल्या या जोडीच्या मैत्रीचे रुपांतर प्रेमात झाले आणि त्यांच्या रिलेशनशिपच्याच चर्चांनी कलाविश्वातील गप्पांचे फड रंगू लागले . सध्याही दीपिका तिच्या वाढदिवसाच्या निमित्ताने ५ जानेवारीच्या दरम्यान श्रीलंकेला जाणार असल्याचे म्हटले जातेय . बॉलिवूडच्या या ‘मस्तानी’चा यंदाचा वाढदिवस खूपच खास असून , रणवीर आणि ती या खास दिवसाचे औचित्य साधत साखरपुडा करणार असल्याचे म्हटले जात आहे . तेव्हा आता ५ जानेवारी याच दिवसाकडे सर्वांच्या नजरा लागून राहिल्या आहेत . वाचा : पाकिस्तानी ‘चाची’ची प्रेमकहाणी सोशल मीडियावर व्हायरल चित्रपटांच्या निमित्ताने एकमेकांना ओळखू लागलेले रणवीर आणि दीपिका या दोघांनीही एकमेकांच्या कुटुंबियांची भेट घेतली असल्याचे म्हटले जातेय . गेल्या बऱ्याच वर्षांपासून हे दोघंही एकमेकांना डेट करत असून आता नात्यात पुढची पायरी चढत ते साखपुडा करतात का , याकडेच अनेकांचे लक्ष लागले आहे . दीपिका आणि रणवीरच्या नात्याविषयी सर्वांनाच माहिती असली तरीही या दोघांनी कधीही आपल्या नात्याचा उघडपणे स्वीकार केलेला नाही . रिलेशनशिपविषयी कोणतेही प्रश्न विचारले असता त्या दोघांनीही मोठ्या कौशल्याने या प्रश्नाची उत्तरे देण्यात टाळाटाळ केल्याचे पाहायला मिळाले .


बॉलिवूडमध्ये दबंगगिरी करणारा सलमान अजूनपर्यंत अविवाहित असल्यामुळे त्याला प्रत्येक कार्यक्रमात किंवा समारंभामध्ये लग्नाविषयी विचारणा होत असते . मात्र प्रत्येक वेळी सलमान वेळ मारुन नेण्याचा प्रयत्न करतो . आतापर्यंत सलमानच्या आयुष्यात अनेक तरुणी आल्या असून ऐश्वर्या रायबरोबरचं नातं चांगलंच गाजलं होतं . मात्र प्रत्यक्षात सलमानला एका वेगळ्याच अभिनेत्रीबरोबर लग्न करणार होता . सलमानने स्वतः एका मुलाखतीमध्ये हे मान्य केलं असून या मुलाखतीचा व्हिडिओ सध्या मोठ्या प्रमाणावर व्हायरल होत आहे . व्हायरल होत असलेल्या व्हिडिओमध्ये सलमान एका मुलाखत देत असून त्याने या अभिनेत्रीच्या नावाचा खुलासा केला आहे . तसंच त्याचं लग्न त्या अभिनेत्रीबरोबर का झालं नाही त्यामागचं कारणही स्पष्ट केलं . अभिनयाची सुरुवात करत असताना सलमानला अभिनेत्री जुही चावला प्रचंड आवडत होती . त्यामुळे तिच्याबरोबर लग्न करावं अशी इच्छा सलमानची होती . मात्र जुहीच्या वडीलांनी नकार दिल्यामुळे सलमानचं जुहीबरोबर लग्न झालं नाही . ‘जुही ही एक चांगली मुलगी आणि गुणी अभिनेत्री आहे . त्यामुळे ती एक उत्तम सुन आणि पत्नी होऊ शकते असं मला वाटलं होतं . त्यामुळे मी तिच्या वडीलांकडेदेखील लग्नासाठी जुहीचा हात मागितला होता . मात्र त्यांना अपेक्षित असलेल्या जावयाच्या चौकटीमध्ये मी बसत नव्हतो त्यामुळे त्यांना मला नकार दिला’ , असं सलमानने यावेळी सांगितलं . दरम्यान , त्या काळामध्ये जुही एक आघाडीची अभिनेत्री असल्यामुळे ती निवडक अभिनेत्यांबरोबरच काम करण्याला पसंती देत होती . यातच एका दिग्दर्शकांनी जुहीला सलमानबरोबर एका चित्रपटासाठी स्क्रिन शेअर करायला सांगितली होती . मात्र जुहीने नकार दिला होता . विशेष म्हणजे असं असूनही सलमानला तिच्याबरोबरच लग्न करायचं होतं


ऑनलाईन खरेदीचे प्रस्थ सध्या मोठ्या प्रमाणात वाढले आहे . एका क्लिकवर खरेदी उपलब्ध झाल्याने सध्या ग्राहक अगदी कुठूनही आपल्याला हव्या त्या वस्तूंची खरेदी करतात . ग्राहकांची हीच मानसिकता लक्षात घेऊन ऑनलाईन शॉपिंग कंपन्याही वेगवेगळ्या निमित्ताने ग्राहकांना विविध ऑफर्स देतात . यामध्येही अॅमेझॉन आघाडीवर असल्याचे दिसते . आता नवरात्र आणि दिवाळी अगदी तोंडावर आलेले असताना अॅमेझॉनने आपला Amazon Great Indian Festival सेल जाहीर केला आहे . यामध्ये ग्राहकांना मोबाईलच्या वेगवेगळ्या मॉडेल्सवर खास सूट देण्यात येणार आहे . १० ऑक्टोबरपासून सुरु होणारा हा सेल १५ ऑक्टोबरपर्यंत सुरु असेल . यामध्ये मोबाईलची किंमत कमी करण्यापासून ते कॅशबॅक ऑफर मिळण्यापर्यंत अनेक डिस्काऊंटस देण्यात आली आहेत . iphone X च्या ६४ जीबी व्हेरिएंटवर २१ , ९०१ रुपयांचे डिस्काऊंट मिळणार आहे . त्यामुळे हा फोन ६९ , ९९९ रुपयांना खरेदी करता येणार आहे . याबरोबरच यावर एक्सचेंज ऑफरमध्ये आणखीही सूट मिळू शकते . iPhone 8 Plus , iPhone 8 , iPhone 7 , iPhone 7 Plus , iPhone 6S आणि iPhone 6 यावरही सूट मिळणार असल्याचे अॅमेझॉनकडून सांगण्यात आले आहे . याशिवाय सर्व डिल्सवर मोफत स्क्रीन रिप्लेसमेंटची ऑफरही देण्यात आली आहे . OnePlus 6 या ६ जीबी रॅम आणि ६४ जीबी स्टोरेज असलेल्या फोनवर ५ हजारांची सूट मिळणार आहे . त्यामुळे हा फोन २९ , ९९९ रुपयांना खरेदी करता येणार आहे . याशिवाय फायर टीव्ही स्टीक , किंडल ई रिडर यांसारख्या गोष्टींवरही बरेच डिस्काऊंट देण्यात आले आहेत . Samsung Galaxy S9 या ६४ जीबीच्या फोनवर जवळपास २० हजारांची सूट देण्यात आली आहे . त्यामुळे हा फोन ४२ , ९९० रुपयांना खरेदी करता येणार आहे . तर Vivo V9 Pro या ६४ जीबीच्या फोनवर २ हजारांची सूट असल्याने हा फोन १७ , ९९० रुपयांना खरेदी करता येणार आहे . खरेदीसाठी स्टेट बँक ऑफ इंडियाचे डेबिट कार्ड वापरल्यास १० टक्के जास्तीचे डिस्काऊंट मिळणार आहे . तर ६ हजार रुपयांहून अधिक किमतीची खरेदी केल्यास अॅमेझॉनकडून १० टक्के जास्तीची कॅशबॅक मिळणार आहे . त्यामुळे तुम्ही सणावारांच्या निमित्ताने मोबाईल खरेदी करण्याचा विचार करत असाल तर ही उत्तम संधी आहे . ही ऑफर केवळ प्राईम मेंबर्ससाठी असेल असेही कंपनीने जाहीर केले आहे .


जगभरात आणि भारतातही आपला देश महिलांच्यादृष्टीने असुरक्षित आहे असे वातावरण तयार केले जात आहे . मात्र प्रत्यक्षात परिस्थिती तशी नसून भारत हा महिलांसाठी अतिशय सुरक्षित देश आहे असे प्रतिपादन पर्यटन मंत्रालयाच्या प्रादेशिक संचालक नीला लाड यांनी केले . ‘इंडियन एक्सप्रेस’ने आयोजित केलेल्या चर्चासत्रामध्ये त्या बोलत होत्या . यावेळी वीणा वर्ल्डच्या सुनीला पाटील , कोस्टा क्रूसच्या नलिनी गुप्ता आणि मी टाइम हॉलिडेजच्या सोनल दिवेकर उपस्थित होत्या . ‘एक्सप्रेस ट्रॅव्हल वर्ल्ड’च्या रीमा लोकेश यांनी महिला दिनाच्या पूर्वसंध्येला या पर्यटन क्षेत्रातील कर्तृत्ववान महिलांशी संवाद साधला . लाड म्हणाल्या , भारतात दरवर्षी पर्यटक म्हणून येणाऱ्या परदेशी महिलांची संख्या वाढत असून यावरुनच भारत सुरक्षित असल्याचे दिसते . पर्यटन मंत्रालय देशातील आणि परदेशातील महिलांच्या सुरक्षेच्यादृष्टीने अनेक योजना राबवतो . मंत्रालयातर्फे १३६३ ही हेल्पलाइन सुरु कऱण्यात आली असून ही हेल्पलाइन २४ तासांसाठी सुरु असते . हिंदी आणि इंग्रजीसह १२ परदेशी भाषांमध्ये यावर पर्यटक महिला या हेल्पलाइनशी संपर्क करु शकतात . त्यामुळे देशाबरोबरच जगातही भारत पर्यटनासाठी अतिशय सुरक्षित आहे हे आत्मविश्वासाने सांगण्याची वेळ आली असून त्यादृष्टीने मंत्रायलाचे प्रयत्न सुरु आहेत . येत्या काळात विदेशी पर्यटनाबरोबरच देशांतर्गत प्रवासालाही प्रोत्साहन देण्याची आवश्यकता असल्याचे त्या म्हणाल्या . भारतात पर्यटनासाठी आलेल्या महिलांनी भारतातून परतताना भारत आपल्याला आपल्या देशाइतकाच सुरक्षित असल्याचे सांगितले याचा दाखलाही त्यांनी दिला . सुनिला पाटील म्हणाल्या , महिला मुले आणि पती यांच्याशिवाय एकट्या प्रवास करु शकतात . त्यांना स्वातंत्र्य आणि स्वतःची स्पेस गरजेची असते . लेडीज स्पेशल ट्रीपमध्ये त्यांना या दोन्ही गोष्टी मिळाल्याने पहिल्या दिवशी ट्रीपला आलेली महिला आणि ट्रीपच्या शेवटच्या दिवशी असणारी महिला यामध्ये मोठा फरक असतो . नलिनी गुप्ता म्हणाल्या , ट्रीपला आलेल्या महिलांचा उत्साह आणि त्यांचे स्वातंत्र्य ही काळाची गरज असून महिलांनी स्वतःची स्पेस जपणे आवश्यक आहे . ट्रीपमध्ये महिलांना मुलांचे , घरातील रोजच्या जबाबदाऱ्यांचे , ऑफीसचे कोणतेच ताण नसल्याने त्या मनसोक्तपणे आनंद घेऊ शकतात . प्रवास ही एक शिक्षणपद्धती असून प्रवासातून असंख्य गोष्टी शिकायला मिळतात . विशिष्ट प्रदेश , तेथील संस्कृती , भूगोल , इतिहास याचा नकळत अभ्यास होत असल्याचेही गुप्ता यांनी सांगितले . तर सोनल दिवेकर म्हणाल्या , महिलांना स्वतःचा वेळ ( Me Time ) हवा असतो . जो त्यांना एकट्याने प्रवासाला गेल्यावर मिळू शकतो . ट्रीपला गेल्यावर महिलांना स्वतःला सिद्ध करायचे नसते किंवा कोणासाठी काही करायचे नसते , तर त्यांना स्वतःसाठी वेळ द्यायचा असतो . त्यामुळे त्या आतून खूश असतात . त्यामुळे महिला दिनाच्या निमित्ताने महिलांनी आणखी स्वतंत्रपणे परदेशात आणि देशात फिरायला हवे . स्वतःसाठी जगायला हवे असा संदेश या पर्यटन क्षेत्रात काम करणाऱ्या महिलांनी दिला .


महेंद्रसिंग धोनीच्या नेतृत्वाखालील भारतीय संघाने सोमवारी झिम्बाब्वेविरुद्ध दुसऱ्या विजयाची नोंद करत तीन सामन्यांच्या मालिकेत २ - ० अशी विजयी आघाडी मिळवली . पहिल्या सामन्याप्रमाणाचे गोलंदाजांची भेदक कामगिरी हीच भारताच्या या विजयाचे वैशिष्ट्य ठरले . या सामन्यात प्रथम फलंदाजीसाठी उतरलेल्या यजमानांची युझवेंद्र चहलच्या फिरकी माऱ्यासमोर चांगलीच भंबेरी उडाली . अनुभवी लुसी सिबांदाचे अर्धशतक वगळता झिम्बाब्वेचा एकही फलंदाज भारतीय गोलदांजीपुढे टिकाव धरू शकला नाही . त्यामुळे झिम्बाब्वेचा डाव अवघ्या १२६ धावांत संपुष्टात आला . बरिंदर स्रान आणि धवल कुलकर्णी यांनी प्रत्येकी दोन गडी बाद करत युझवेंद्र चहलला योग्य साथ दिली . दरम्यान , १२७ धावांच्या माफक आव्हानाचा पाठलाग करण्यासाठी मैदानात उतरलेल्या भारतीय संघाची सुरूवात चांगली झाली . के . एल . राहुल आणि करुण नायर या सलामीच्या जोडीने भारतीय संघाला ५० धावांचा टप्पा ओलांडून दिला . परंतु , त्यानंतर ५८ धावांवर के . एल . राहुल ५८ धावांवर बाद झाला . त्याने ५० चेंडूत ३३ धावा केल्या . मात्र , त्यानंतर करूण नायर आणि अंबाती रायडू यांनी ६७ धावांची भागीदारी करत भारतीय संघाला विजयाच्या समीप नेऊन ठेवले . विजयासाठी अवघ्या दोन धावा असताना करूण नायर ३९ धावांवर माघारी परतला . त्यानंतर मैदानावर आलेल्या मनिष पांडेच्या साथीने रायडूने विजयाची औपचारिकता पूर्ण केली . अंबाती रायडूने ४४ चेंडूत ४१ धावा केल्या . झिम्बाब्वेकडून चामू चिभाभा आणि सिकंदर रझा यांनी प्रत्येकी एक बळी मिळवला .


इंडोनेशियाच्या जकार्ता येथे १८ ऑगस्ट ते २ सप्टेंबरदरम्यान होणाऱ्या आशियाई खेळांसाठी भारतीय बॉक्सिंग संघाची घोषणा करण्यात आली आहे . आशियाई खेळांकरता शिव थापाचं संघात पुनरागमन झालं आहे . भारतीय बॉक्सिंग फेडरेशनने आज संघाची घोषणा केली . मात्र महिलांमध्ये भारताची स्टार बॉक्सर मेरी कोमने माघार घेतल्यामुळे यंदाच्या आशियाई खेळांमध्ये भारताची मदार ही पुरुष बॉक्सर्सवर असणार आहे . पुरुष संघ – अमित पानघल ( ४९ किलो ) , गौरव सोळंकी ( ५२ किलो ) , मोहम्मद हसिमुद्दीन ( ५६ किलो ) , शिव थापा ( ६० किलो ) , धिरज रांगी ( ६४ किलो ) , मनोज कुमार ( ६९ किलो ) , विकास क्रिश्नन ( ७५ किलो ) महिला संघ – सरजुबाला देवी ( ५१ किलो ) , सोनिया लाथेर ( ५७ किलो ) , पवित्रा ( ६० किलो )


‘पहली नजर , पहला प्यार . . ’ वगैरे वगैरे हे सर्वकाही चित्रपटांमध्ये ऐकण्यापुरताच चांगलं वाटतं अशी धारणा असणारा एक वर्गही समाजात वावरतोय . किंबहुना कलाविश्वातही असे काही कलाकार आहेत ज्यांच्या खासगी आयुष्यात पहिल्या वहिल्या गोष्टींपेक्षा दुसरी संधी दिलेल्या गोष्टी जास्त यशस्वी ठरल्याचं पाहायला मिळालं . समाजामध्ये असंच अनन्य साधारण महत्त्व असणारी गोष्ट म्हणजे विवाहसंस्कृती . लग्न , नातं , आणि त्यामध्ये असणाऱ्या मर्यादा या सर्व गोष्टींना कितीही मॉडर्न टच देण्याचा प्रयत्न केला तरीही त्यात पारंपारिक समजुतींची झाक असतेच . पण , याच समजुती मोडीत काढत काही सेलिब्रिटींनी घटस्फोटित महिलांसोबत लग्न करण्याचा निर्णय घेतला . कलाविश्वात कोणत्याही प्रसिद्ध चेहऱ्याच्या खासगी आयुष्याबद्दल अनेकांनाच कुतूहल लागून राहिलेलं असतं . त्यातच कलाकारांचे ब्रेकअप , पॅचअप , एकमेकांसोबत त्यांची जोडली जाणारी नावं या गोष्टींविषयी बऱ्याच चर्चाही रंगतात . किंबहुना समाजात काही महत्त्वाच्या रुढी रुजू करण्यासाठी हे कलाकारच कारणीभूत असतात असं म्हणायला हरकत नाही . चला तर मग अशी कलाकार मंडळी आहेत तरी कोण यांच्यावर एक नजर टाकुया . संजय दत्तसोबत विवाहबंधनात अडकण्यापूर्वी मान्यता , मिरज उल रेहमान नावाच्या व्यक्तीसोबत विवाहबंधनात अडकली होती . पण , त्यांचं नातं फार काळ टिकू शकलं नाही . सध्या मान्यता आणि संजयची जोडी बॉलिवूडमधील अनेकांच्याच आवडीची जोडी ठरत आहेत . बक्तीयार इरानीने सुद्धा अभिनेत्री तनाज इरानीसोबत लग्न केलं . पण , बक्तीयारसोबत लग्न करण्यापूर्वी तिने प्रसिद्ध छायाचित्रकार फरीद करीमसोबत लग्न केलं होतं . अभिनेता मिथुन चक्रवर्ती यांनी अभिनेत्री योगिता बालीसोबत संसार थाटला . मिथुन चक्रवर्तींसोबत लग्न करण्यापूर्वी योगिता बाली गायक किशोर कुमार यांच्या पत्नी होत्या . टेलिव्हिजन विश्वातील अनेकांच्या आवडीची जोडी म्हणजे राम कपूर आणि गौतमी गाडगीळ . राम कपूरसोबत लग्न करण्यापूर्वी गौतमी एका अपयशी लग्नातून सावरली होती . अनेकांच्या हृदयाचा ठाव घेणारा गायक अरिजित सिंग विवाहित आहे यावर अनेकांचा विश्वासही बसत नसला तरीही हे खरंय . कोएल रॉयसोबत विवाहबंधनात अडकलेल्या अरिजितचे फोटो पाहून अनेकांनाच धक्का बसला होता . अरिजितच्या पत्नीचं याआधी एक लग्न झालं होतं . कलाविश्वामधील आणखी एक बहुचर्चित जोडी म्हणजे गायिका आशा भोसले आणि संगीत दिग्दर्शक , गायक आर . डी . बर्मन . ही जोडी आजही अनेकांच्या आवडीची आहे . मयांक आनंदने टेलिव्हिजन अभिनेत्री श्रद्धा निगमसोबत लग्न करुन आपल्या आयुष्यातील नव्या प्रवासाला सुरुवात केली . श्रद्धा आणि मयांक दोघांचंही हे दुसरं लग्न होतं . त्याच्यासोबत विवाहबद्ध होण्याआधी श्रद्धाने अभिनेता करण सिंग ग्रोवरसोबत लग्न केलं होतं . अनुपम खेर आणि किरण खेर हे चित्रपटसृष्टीतील सिनियर कपल आहेत . गौतम बेरी हे किरण खेर यांचे पहिले पती होते . आपल्या लेखणीतून अजरामर कलाकृती सर्वांसमोर सादर करणाऱ्या गुलजार यांच्याशी राखी यांनी दुसरं लग्न केलं . आता राखी आणि गुलजार , दोघंही वेगळे झाले असले तरीही त्यांचा घटस्फोट झाला नाहीये . चित्रपट आणि मालिका विश्वातील प्रसिद्ध चेहरा नीलम कोठारीने अभिनेता समीर सोनीसोबत दुसरं लग्न केलं . टेलिव्हिजन अभिनेत्री लता सब्रवाल आणि संजीव सेठ यांच्या लग्नाच्या बातमीनेही अनेकांचं लक्ष वेधलं होतं . हे या दोघांचंही दुसरं लग्न होतं .


रॉयल चॅलेंजर्स बंगळुरू संघाचा धुव्वा उडविल्यानंतर आत्मविश्वास उंचावलेला रायझिंग पुणे सुपरजाएंट्स संघ आयपीएलच्या प्लेऑफमध्ये स्थान मिळविण्यासाठी आगेकूच करीत आहे . त्यादृष्टीनेच येथे सोमवारी होणाऱ्या गुजरात लायन्स संघाविरुद्ध त्यांचे पारडे जड मानले जात आहे . गहुंजे येथील महाराष्ट्र क्रिकेट संघटनेच्या स्टेडियमवर रात्री आठ वाजता हा सामना होणार आहे . सोमवारी महाराष्ट्र दिनाची सार्वत्रिक सुट्टी असल्यामुळे येथील स्टेडियम ‘हाऊसफुल्ल’ होण्याची शक्यता आहे . सामन्याची सर्व तिकिटे यापूर्वीच विकली गेली आहेत . चाहत्यांना पुण्याच्या संघाने आणखी एक विजय मिळवावा असे वाटत असले तरी दोन्ही संघांनी आक्रमक फटकेबाजी करीत सामन्यात चुरस निर्माण करावी अशीही त्यांची अपेक्षा आहे . पुणे संघाने आतापर्यंत नऊ सामन्यांमध्ये पाच सामने जिंकले आहेत . गुजरातला आतापर्यंत नऊ सामन्यांपैकी केवळ तीनच सामने जिंकता आले आहेत . बंगळुरू संघाने कोलकाताविरुद्ध लाजिरवाणा पराभव स्वीकारला होता तरीही त्यांच्याविरुद्ध पुण्यास एकतर्फी विजय मिळेल असा कुणी अंदाज केला नसेल . मात्र भरवशाच्या फलंदाजांचा दमदार खेळ व अनुभवी गोलंदाजांची प्रभावी कामगिरी याच्या जोरावर पुण्याने हा सामना एकतर्फी खिशात घातला आहे . सलामीवीर राहुल त्रिपाठी , कर्णधार स्टीव्हन स्मिथ व मनोज तिवारी यांची सातत्यपूर्ण कामगिरी त्याचप्रमाणे महेंद्रसिंग धोनी याला सापडलेला सूर ही पुण्याच्या फलंदाजीची जमेची बाजू आहे मात्र अजिंक्य रहाणे याचे अपयश ही त्यांच्यापुढील समस्या आहे . लॉकी फग्र्युसन , इम्रान ताहीर , जयदेव उनाडकत , वॉशिंग्टन सुंदर यांनी त्यांच्यावर गोलंदाजीबाबत सोपविलेली जबाबदारी यशस्वीरित्या पार पाडली आहे . बेन स्टोक्स या अनुभवी गोलंदाजाच्या अनुपस्थितीत त्यांनी बंगळुरू संघाच्या फलंदाजांची दाणादाण उडविली होती . त्यांच्यावरच पुण्याची भिस्त आहे . फलंदाजीतील सातत्याचा अभाव हीच गुजरातपुढील जटील समस्या आहे . ब्रँन्डन मॅकलम , कर्णधार सुरेश रैना , दिनेश कार्तिक , एरॉन फिंच , रवींद्र जडेजा आदी दिगज्ज फलंदाज असूनही महत्त्वाच्या वेळी त्यांच्या अपयशामुळे गुजरातला पराभव स्वीकारावा लागला आहे . मुंबई इंडियन्सविरुद्ध शनिवारी झालेल्या सामन्यात त्यांना सुपरओव्हरमध्ये पराभूत व्हावे लागले होते . या पराभवाची बोच त्यांना निश्चितपणे सलत राहणार आहे . प्लेऑफसाठी आव्हान टिकविण्याच्या दृष्टीने त्यांना येथील सामना जिंकणे अनिवार्य आहे . गोलंदाजीत त्यांची मदार मुख्यत्वे बासिल थम्पी , जेम्स फॉल्कनर , इरफान पठाण , सुरेश रैना , रवींद्र जडेजा यांच्यावर आहे . मनोधैर्य उंचावलेल्या पुण्याच्या फलंदाजांना ते कसे रोखतात हीच उत्सुकता आहे .


ताण ही सर्वाधिक जणांना भेडसावणारी समस्या आहे . अनेकदा ताण हे नैराश्य येण्याचे कारण असते . ही समस्या कधी उग्र रुप धारण करेल हे सांगणं कठीण होतं . जोपर्यंत ताण आपल्या क्षमतेशी जुळणारे असतात तोपर्यंत ते प्रेरणादायी , आव्हानात्मक ठरतात ; पण त्यापलीकडे गेले की मग मात्र आपल्या उत्पादकतेवर व कामगिरीवर परिणाम होतो , तसेच शारीरिक व भावनिक आरोग्यावरसुद्धा याचे गंभीर परिणाम होतात . राज्याचे अतिरिक्त पोलीस महासंचालक आणि माजी एटीएस प्रमुख हिमांशू रॉय यांनी दीर्घ आजाराला कंटाळून आत्महत्या केली . नैराश्यातून त्यांनी आत्महत्या केल्याचे समजते आहे . त्यामुळे ताण , त्यातून येणारं नैराश्य हा विषय पुन्हा एका समोर आला आहे . या ताणाचं वेळीच नियोजन केलं तर नैराश्येच्या गर्तेत सापडण्यापासून माणूस वाचू शकतो . तेव्हा हा ताण म्हणजे काय ? त्याचे आपल्यावर कसे परिणाम होतात ? हे जाणून घेऊयात . तणाव आल्यावर शरीरात काय बदल होतो ? ताणाचा सामना करण्यासाठी शरीरात तात्काळ एपीनेफ्रीन आणि नॉरएपीनेफ्रीन नावाचे द्रव्य तयार होतात . जर तणाव जास्त वेळ टिकला तर कॉरटिसोल नावाचे द्रव्य दीर्घकाळासाठी निर्माण होते . अति , विचित्र आणि विशिष्ट प्रसंगानंतर या द्रव्यामुळे शरीर व मेंदूमध्ये झपाटय़ाने आणि अतिरेकापर्यंत बदल घडतात . अनेकदा व्यक्तींमध्ये एकदम उत्तेजित किंवा मलूल होणे , हसणे - रडणे , गोंधळल्यासारखे वागणे , इकडे - तिकडे फिरणे , विसरणे किंवा एकटक पाहत राहणे असे अनेक बदल होतात . काही व्यक्ती ताणातून बाहेरच येत नाहीत . सतत तोच विचार करतात . काहींना त्या प्रसंगाचे चित्र डोळ्यासमोर दिसते , त्या वेळचा त्रास पुन्हा अनुभवणे , दचकणे असे व्यक्तींसोबत वारंवार घडते . यामुळे भित्रेपणा , उदासीनता , चिडचिड वाढते . तणाव का येतो ? बऱ्याच वेळा आपण तणावाखाली वावरतो , पण त्याचा उगमच कळत नाही व तणाव अजूनच वाढतो . खासगी तसेच प्रोफेशनल आयुष्यात येणाऱ्या समस्या या ताणाचं प्रमुख कारण ठरतात . याव्यतिरिक्तही काही कारणं आहेत ही कारणं तुम्ही शोधली तर तणावमुक्त होण्याची पहिली पायरी तुम्ही गाठलीच समजा . तणावाचे नियोजन कसं कराल ? – जवळच्या विश्वासू सहकाऱ्याशी / कुटुंबातील व्यक्तीशी तुमच्या समस्येविषयी चर्चा करा . तो / ती कदाचित तुम्हाला समस्या कशी सोडवावी ते सांगू शकणार नाही , पण त्यामुळे तुम्हाला नक्कीच हलके वाटेल . – आवश्यक झोप घ्या . रात्री मोबाइल , दूरदर्शन , सोशल साइटवर वेळ घालवू नका . अपुऱ्या झोपेमुळे कामगिरी सुमार होते . – आवडत्या छंदात मन रमवा . काही नवे शिका . भटकून या – अचूकपणाचा अतिरेक , नकारात्मक विचार व आपल्या हातात नसलेल्या गोष्टींच्या परिणामांचा विचार टाळा . – माणूस नैराश्येत असला की या सर्व गोष्टी प्रत्यक्षात आणणं कठीण वाटतं पण एकदा का मानसिक तयारी पक्की केली नैराश्येच्या गर्तेतून शक्य तितक्या लवकर बाहेर पडणं सोप्प होतं .


महाराष्ट्राला कबड्डीचं राष्ट्रीय विजेतेपद मिळवून देणाऱ्या रिशांक देवाडीगाकडे यंदा उत्तर प्रदेश योद्धाज संघाचं नेतृत्व देण्यात आलेलं आहे . ७ ऑक्टोबरपासून प्रो - कबड्डीच्या नव्याकोऱ्या हंगामाला सुरुवात होते आहे . पहिली ४ पर्व यू मुम्बाचं प्रतिनिधीत्व करणारा रिशांक देवाडीगा हा प्रो - कबड्डीतला महत्वाचा चढाईपटू मानला जातो . पाचव्या हंगामात उत्तर प्रदेशच्या संघाने रिशांकला आपल्या संघात सामावून घेतलं . ८० सामन्यांमध्ये रिशांक देवाडीगाने ४४९ गुणांची कमाई केली आहे . अवश्य वाचा – प्रो - कबड्डीत जयपूर पिंक पँथर्स संघाचं नेतृत्व ‘कॅप्टन कूल’ अनुप कुमारकडे तिसऱ्या पर्वात रिशांक देवाडीगाने केलेली कामगिरी ही त्याची आतापर्यंतची सर्वोत्तम कामगिरी मानली जात आहे . सहाव्या हंगामात रिशांक देवाडीगाला आपल्या संघात घेण्यासाठी यू मुम्बा आणि उत्तर प्रदेश संघांमध्ये चुरस लागली होती . अखेर उत्तर प्रदेशने यामध्ये बाजी मारत रिशांकला आपल्या संघात कायम राखलं आहे . त्यामुळे महाराष्ट्राला विजेतेपद मिळवून देणारा रिशांक प्रो - कबड्डीत उत्तर प्रदेश योद्धाला विजेतेपद मिळवून देतो का हे पाहणं महत्वाचं ठरणार आहे . अवश्य वाचा – मराठमोळ्या गिरीश मारुती एर्नाककडे पुणेरी पलटण संघाचं नेतृत्व


मुक्त कणांविरोधात काम करून पेशींची हानी रोखणारे एक नवीन प्रथिन ओळखण्यात यश आले असून त्यामुळे वार्धक्याची प्रक्रिया लांबवता येऊ शकते किंबहुना काही रोगांना प्रतिबंधही करता येतो . वैज्ञानिकांनी मुक्त कणांचा बंदोबस्त करण्यासाठी अनेक नवीन मार्ग शोधण्याचा प्रयत्न आतापर्यंत केला आहे . मुक्त कणांना फ्री रॅडिकल्स असे म्हटले जाते . मिशीगन विद्यापीठाच्या अभ्यासानुसार एका प्रथिनाची ओळख पटली असून ते मुक्त कणांविरोधात काम करते असे दिसून आले आहे . हे प्रथिन जादा मुक्तकणांनी कार्यप्रवण होते , अशी त्याची वेगळी कथा आहे . त्यामुळे ते कार्यप्रवणही मुक्त कणांनी होते व मुक्त कणांना रोखतेही , असे बुचकळ्यात टाकणारे जैविक समीकरण यात आहे . मानवी जनुकांच्या उत्परिवर्तनात या प्रथिनाचा विचार करण्यात आला आहे , पण तो मेंदूचा ऱ्हास करणाऱ्या रोगांशी निगडित होता . लायसोसोम्स हे पेशींचे पुनर्चक्रीकरण केंद्र असून त्यात पेशींचे मरणारे किंवा जखमी झालेले भाग दुरुस्त केले जातात असे अमेरिकेच्या मिशीगन विद्यापीठाचे हाओझिंग शू यांनी सांगितले . लायसोसोम्स हे केंद्र असे असते ज्यात मुक्त कण जास्त झाले तर ते समजते त्यामुळे पेशींच्या पारपटलातील कॅल्शियममार्गिका चालू होतात . त्यामुळे अनेक जनुके आविष्कृत होतात व आणखी जास्त मजबूत लायसोसोम्सची निर्मिती होते त्यामुळे पेशींच्या डागडुजीत आणखी मदत होते . मुक्त कण हे वार्धक्यास जबाबदार असतात जर आपण या मार्गिका कार्यान्वित करणारी रसायने दिली , तर ऑक्सिडीकारक ताण कमी होतो व वार्धक्य दूर राहून इतर रोगांनाही अटकाव होतो . त्यामुळे पेशींची हानी कमी होते व मुक्त कणही आटोक्यात राहतात व वार्धक्याची प्रक्रिया मंदावते . ‘नेचर कम्युनिकेशन्स’ या नियतकालिकात हे संशोधन प्रसिद्ध झाले . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


‘कुछ कुछ होता है’ सिनेमातील शाहरुख खानची मुलगी अंजली आवठतेय का ? अंजलीची व्यक्तिरेखा साकारणाऱ्या सना सईदने नुकतेच एक हॉट फोटोशूट केले आहे . या फोटोशूटमधील काही फोटो तिने सोशल मीडियावर शेअरही केले . सनाच्या चाहत्यांना तिचे हे फोटोशूट पसंत पडलं असून तिच्या प्रत्येक फोटोचे चाहते कौतुक करत आहेत . सनाने याआधीही तिच्या फोटोशूटचे फोटो सोशल मीडियावर शेअर केले आहेत . तिच्या इन्स्टाग्राम अकाऊंटवर असे अनेक फोटो दिसतील , ज्यातून तिची स्टाइल आणि फॅशन सेन्स यांचा अंदाज येतो . सनाच्या सिनेमांबद्दल बोलायचे झाले तर सनाने ‘स्टूडंट ऑफ द इयर’ सिनेमात काम केले होते . तसेच २००८ मध्ये तिने ‘लो हो गई पूजा इस घर की’ या मालिकेतून छोट्या पडद्यावर पर्दापण केले होते . या मालिकेशिवाय तिने ‘झलक दिखला जा’ , ‘खतरों के खिलाडी’ आणि ‘नच बलिए’ अशा अनेक रिअॅलिटी स्पर्धांमध्ये भाग घेतला होता . नोटाबंदीच्या काळात सना सईद चांगलीच चर्चेत आली होती . यावेळी तिने ट्विट करुन सांगितले होते की , तिने दिग्दर्शक विशाल पांड्याकडून ५०० रुपये उधार घेतले होते . या ५०० रुपयांमध्ये तिने ५ दिवस काढले . मुंबईतच सना लहानाची मोठी झाली . तिच्या वडिलांना तिने सिनेक्षेत्रात यावे असे वाटत नव्हते . पण सनाने मात्र सिनेसृष्टीलाच आपलं करिअर केलं . बालपणापासूनच तिला अभिनयाची आवड होती . असे म्हटले जाते की , सलमान खानचा जुना मित्र इक्बाल रत्नसीचा मुलगा जहीरला ती डेट करत होती . तसेच २०१५ मध्ये नच बलिए ७ मध्ये सना , दिपेश शर्मासोबत सहभागी झाली होती . या एका शोसाठी हे दोघं एकत्र आले आहेत असेही म्हटले गेले होते .


‘सिम्बा’ चित्रपटाच्या प्रमोशनसाठी अभिनेता रणवीर सिंग लवकरच झी मराठीवरील ‘चला हवा येऊ द्या’ या लोकप्रिय मालिकेमध्ये येणार आहे . सोमवारी आणि रविवार या भाग प्रेक्षकांना पाहता येणार आहे . भाऊ कदमने चला हवा येऊ द्या या कार्यक्रमात सिम्बा साकारला आहे . भाऊ कदमने प्रेक्षकांना हासवण्यासाठी रवणीरच्या चित्रपटातील काही संवादला आपला टच दिला आहे . रणवीर सिंह आपल्या प्रत्येक सिनेमा आणि हटके डान्समुळे कायमच चर्चेत राहिला आहे . रणवीर सिंहच्या ‘बाजीराव मस्तानी’ सिनेमातील ‘मल्हारी’ हे गाणं अतिशय लोकप्रिय आहे . चला हवा येऊ द्या मध्ये भाऊ कदमने चक्क ‘मल्हारी’ या गाण्यावर डान्स केला . या गाण्यावरचा भाऊचा डान्स बघून रणवीर सिंह , रोहित शेट्टी आणि सिम्बाची संपूर्ण टीम आश्चर्यचकित झाली . आणि हास्याचा एकच कल्लोळ फुटला . सोमवारी भाऊ कदम सिम्बा होऊन तुम्हाला हसवण्यासाठी येत आहे . ‘सिम्बा’ हा सिनेमा २८ डिसेंबर रोजी २०१८ प्रदर्शित होत असल्याने या वर्षीच्या शेवटच्या आठवड्यात चला हवा येऊ द्यामध्ये रणवीर येण्याची शक्यता व्यक्त केली जात आहे . रणवीर सिंग अतिउत्साह , सगळ्यांमध्ये मिळून मिसळून राहणं , खोडकर स्वभाव अनेकांना भावतो . रणवीरचा बिधास्तपणा त्याला नेहमीच इतरांपेक्षा वेगळं ठरवतो . एखादी गोष्ट मनात आली की लोक काय म्हणतील याचा विचार करण्याऱ्यांपैकी रणवीर नाही . त्यामुळेच आता तो चला हवा येऊ द्याच्या मंचावर काय काय धम्माल करतो याकडे मराठी प्रेक्षकांचे लक्ष लागून राहिलेले आहे . ‘सिम्बा’ सिनेमामध्ये मराठमोळ्या सिद्धार्थ जाधवचीही महत्वाची भूमिका असल्याने या कार्यक्रमामध्ये तोही सहभागी आहे . या आधी आलेले बडे स्टार्स चला हवा येऊ द्या मध्ये बॉलिवूडमधील मोठे कलाकार येण्याची ही काही पहिली वेळ नाही . याआधीही थुकरटवाडीमध्ये शाहरुख खान , सलमान खान , जॉन अब्राहम , अक्षय कुमार , इरफान खान , अजय देवगण , रितेश देशमुख यासारख्या मंडळींने हजेरी लावली आहे . या यादीमध्ये आता रणवीरचाही समावेश होणार आहे .


श्रीलंकेविरुद्ध कोलंबो कसोटीत फलंदाजी आणि गोलंदाजीत अष्टपैलू कामगिरी करत रविंद्र जाडेजाने सामन्यात आपली छाप सोडली . यासाठी त्याला सामनावीराच्या किताबाने गौरवण्यात आलं , मात्र सामन्यादरम्यान आयसीसी नियमांचं उल्लंघन केल्याप्रकरणी जाडेजावर एका सामन्याची बंदी घालण्यात आली आहे . त्यामुळे आगामी पल्लकेले कसोटी रविंद्र जाडेजा खेळू शकणार नाहीये . त्याच्या जागी आज बीसीसीआयने अक्षर पटेलची संघात निवड केली आहे . अवश्य वाचा – सामनावीराचा किताब मिळवूनही श्रीलंकेविरुद्धच्या तिसऱ्या कसोटीत जडेजावर बंदी कोलंबो कसोटीत आपलं षटक पूर्ण केल्यानंतर श्रीलंकन फलंदाज मलिंदा पुष्पकुमाराच्या दिशेने जोरात चेंडु फेकला . जाडेजाची ही कृती धोकादायक ठरवत , पंचानी त्याला याबद्दल समज दिली , आणि चौथ्या दिवशी भारताने सामना जिंकल्यानंतर सामनाधिकाऱ्यांनी जाडेजावर एका सामन्याच्या बंदीची कारवाई केली . तिसऱ्या कसोटीत रविंद्र जाडेजाच्या ऐवजी संघात चायनामन गोलंदाज कुलदीप यादवला संघात स्थान मिळेल अशी शक्यता आहे . मात्र खबरदारीचा उपाय म्हणून बीसीसीआयने संघात अक्षर पटेलची निवड केली आहे . याआधी ३० वन - डे आणि ७ टी - २० सामन्यात भारताचं प्रतिनिधीत्व केल्यानंतर अक्षर पटेलची अखेर भारतीय कसोटी संघात निवड झालेली आहे . श्रीलंकेविरुद्धची कसोटी मालिका भारताने सध्या २ - ० अशी जिंकलेली आहे . जाडेजावर एका सामन्याच्या बंदीची कारवाई केली असली तरीही आगामी वन - डे आणि टी - २० सामन्यात त्याचं भारतीय संघात पुनरागमन होण्याची शक्यता आहे . अवश्य वाचा – अष्टपैलूंच्या क्रमवारीत जडेजा अव्वल


आपल्या चेहऱ्याची त्वचा नितळ आणि मुलायम असावी यासाठी अनेकजण प्रयत्नशील असतात . विशेषतः मुलींमध्ये चेहरा चांगला दिसावा यासाठी विशेष प्रयत्न सुरु असलेले दिसतात . कधी चेहऱ्यावर येणारे पुरळ , डाग , कोरडेपणामुळे निघणारी स्कीन यांसारख्या समस्यांमुळे वैताग होतो . मग यावर नेमका कोणता उपाय करावा हे माहित नसल्याने त्याकडे दुर्लक्ष केले जाते . पण त्यामुळे ही समस्या आणखी वाढते . काहीजण चेहरा उजळण्यासाठी बाजारात मिळणाऱ्या सौंदर्यप्रसाधनांचाही वापर करतात . तर काही जण पार्लरमध्ये जाणे पसंत करतात . पण भारतीय आयुर्वेदातील घटक असलेली मुलतानी माती चेहरा उजळण्यासाठी अतिशय उपयुक्त ठरते . तसेच चेहऱ्याचा कोरडेपणा दूर करण्यासाठीही या मातीचा लेप फायदेशीर ठरतो . हिवाळ्यात चेहरा कोरडा पडणाऱ्यांसाठी या टिप्स नक्कीच उपयुक्त ठरतात . बाजारात ही मुलतानी माती सहज उपलब्धही होते . पाहूया या मुलतानी मातीचा नेमका कसा उपयोग केल्यास त्याचा फायदा होतो… मध आणि मुलतानी माती मध हाही एक उत्तम आयुर्वेदीक पदार्थ असून तो आरोग्याच्या विविध समस्यांसाठी फायदेशीर असतो . १ चमचा मधात एक चमचा मुलतानी माती एकत्र करा . हा लेप चेहऱ्याला एकसारखा लावून तो २० मिनिटांसाठी ठेवा . त्यानंतर साध्या पाण्याने चेहरा स्वच्छ धुवा . मग चेहऱ्याला एखादे मॉईश्चरायजर लावा . चेहऱ्याचा कोरडेपणा दूर होण्यासाठी हा प्रयोग आठवड्यातून एकदा करा . चंदन पावडर आणि मुलतानी माती एक चमचा मुलतानी मातीमध्ये १ ते २ थेंब गुलाबपाणी घाला . त्यात अर्धा चमचा चंदन पावडर घाला . हे मिश्रण योग्य पद्धतीने एकत्र करुन ते चेहऱ्याला लावा . हा लेप २० मिनिटे ठेऊन कोमट पाण्याने चेहरा धुवा . चेहरा उजळ होण्यासाठी ही प्रक्रिया आठवड्यातून २ वेळा करावी . दही आणि मुलतानी माती एक चमचा दही आणि एक चमचा मुलतानी माती एकत्र करा . हा लेप चेहऱ्यावर लावून तो पूर्णपणे वाळू द्या . मग कोमट पाण्याने चेहरा धुवा . दह्यातील घटक चेहऱ्यासाठी उपयुक्त असतात . हे मिश्रण मुलतानी मातीमध्ये एकत्र केल्याने त्याचा चांगला फायदा होतो . हळद आणि मुलतानी माती हळदीलाही आयुर्वेदात विशेष महत्त्व आहे . पाव चमचा हळद , २ चमचे मध आणि १ चमचा मुलतानी माती एकत्र करा . हे मिश्रण २० मिनिटे चेहऱ्याला लावून ठेवा आणि मग चेहरा पाण्याने धुवा .


चॅम्पियन्स ट्रॉफी हॉकीमध्ये भारताला हातात आलेल्या विजयावर पाणी सोडावं लागलं आहे . सामना संपायला अखेरचा दीड मिनीट शिल्लक असताना बेल्जियमने पेनल्टी कॉर्नरवर गोल करुन सामन्यात बरोबरी साधली . भारताकडून पी . आर . श्रीजेश आणि बचावपटीने भक्कम बचाव करत बेल्जियमच्या खेळाडूंची सर्व आक्रमण परतावून लावली . मात्र अखेरच्या काही मिनीटांमध्ये आपला गोलपोस्ट सुरक्षित ठेवणं भारताला जमलं नाही . बेल्जियमकडून लुयपार्टने ५९ व्या मिनीटाला आपल्या संघाला बरोबरी साधून दिली . सामन्याच्या सुरुवातीपासून भारतीय संघाने आपलं वर्चस्व कायम राखलं होतं . जागतिक क्रमवारीत बेल्जियमसचा संघ भारतापेक्षा वरच्या स्थानावर आहे , मात्र आजच्या सामन्यात भारतीय खेळाडूंनी शिस्तबद्ध खेळाचं प्रदर्शन करत बेल्जियमच्या खेळाडूंना पुरत कोंडीत पकडलं . मनदीप सिंह , एस . व्ही . सुनील यांनी पहिल्या सत्रात भारताला पेनल्टी कॉर्नरच्या चांगल्या संधी निर्माण करुन दिला . १० व्या मिनीटाला हरमनप्रीत सिंहने पेनल्टी कॉर्नवर गोल करुन भारताला १ - ० अशी आघाडीही मिळवून दिली . या आघाडीनंतर बेल्जियमचा संघ सामन्यात आक्रमक झाला . मात्र भारतीय संघाचा कर्णधार आणि गोलकिपर पी . आर . श्रीजेशने भारतीय गोलपोस्टचं भक्कम संरक्षण केलं . जॉन जॉन डोमेन आणि अन्य बेल्जियम खेळाडूंची सर्व आक्रमण भारतीय बचावफळीने थोपवून धरली . सामन्यात अखेरच्या सत्रापर्यंत भारताने सामन्यात १ - ० अशी आघाडी कायम ठेवली होती . त्यामुळे हा सामना भारत जिंकणार अस वाटत असतानाच , अखेरच्या मिनीटांमध्ये बेल्जियमच्या खेळाडूंनी पेनल्टी कॉर्नरची कमाई केली . मात्र यावेळी बेल्जियमचं आक्रमण थोपवण श्रीजेशला जमलं नाही . ५९ व्या मिनीटाला लुयपार्टने बेल्जियमला बरोबरी साधून दिली . उद्या या स्पर्धेत भारताचा सामना नेदरलँडशी होणार आहे .


आपण सुंदर दिसावे असे प्रत्येक स्त्रीला वाटते . पण त्यासाठी नेमके काय करायला हवे हे आपल्याला माहित नसते . त्यातही रोजची धावपळ आणि वेळेचे गणित यामध्ये आपण स्वतःकडे दुर्लक्ष करतो . पण दिवाळीसारखा एखादा सण आला की मात्र आपण सर्वांमध्ये उठून दिसावे असे कोणत्याही वयातील स्त्रिला वाटते . नेहमी जरी आपण मेकअप करत नसलो तरी सणाला मात्र मेकअप केल्यास आपण उठून दिसतो . मेकअपच्या काही सोप्या टीप्स अशावेळी नक्कीच उपयोगी ठरतात . त्यामुळे आपल्या सौंदर्यात तर भर पडते आणि स्वतःला चांगल्या पद्धतीने कॅरी केल्यास आपला आत्मविश्वासही वाढतो . घरच्याघरी सहज करता येतील अशा टीप्स असल्याने तुमच्या खिशालाही फारसा भार पडणार नाही . दिवाळी हिवाळ्यात येत असल्याने कोरड्या त्वचेच्या समस्या लक्षात घेऊन चांगला मेकअप करावा . मेकअप करताना प्रत्येक घटक खूप महत्त्वाचा असतो . प्रत्येक गोष्ट प्रमाणातच वापरली जाणे तेवढेच महत्त्वाचे असते . तसेच आयमेकप हा त्यातील अविभाज्य भाग आहे . कोणत्याही समारंभासाठी जाताना इतर मेकअप नसेल तरीही चालतो , परंतु आय मेकअप असेल तरीही तुम्ही उठावदार दिसू शकता . डोळे जेवढे उठावदार असतात , तेवढे तुम्ही उठावदार दिसता . तसेच सर्वात महत्त्वाचे म्हणजे आपल्या त्वचेची काळजी घेणे जास्त महत्त्वाचे असते . त्वचा चांगली असेल तर तुमच्या लूकमध्ये निश्चितच भर पडते . त्यासाठी घाईच्या वेळेत झटपट होतील आणि सोप्या असतील अशा या मेकअप टीप्सचा नक्की वापरुन पाहा… त्वचा कोरडी पडणार नाही याची काळजी घ्या थंडीत त्वचा लवकर कोरडी पडते . त्यामुळे मेकअप केला तरीही चेहरा कोरडा दिसतो . त्यामुळे त्वचेतील आर्द्रता टिकून राहण्यासाठी रात्रीच्या वेळी झोपताना चेहऱ्याला मॉईश्चरायझर लावावे . याशिवाय ऑलिव्ह ऑईलही त्वचेची आर्द्रता टीकून राहण्यास मदत होते . डोळ्यांचा मेकअप नॅचरल आय मेकअप करताना सगळ्यात महत्त्वाची गोष्ट लक्षात ठेवावी लागते ती म्हणजे प्रमाणापेक्षा बाहेर कोणत्याही प्रॉडक्टचा वापर करू नये . हा लुक करण्यासाठी काजळ पेन्सिल हलक्या हातांनी आपल्या डोळ्यांच्या खालच्या व वरच्या वॉटर लाइनवरून फिरवावी . त्यांनी डोळ्याचा आकार उठून दिसेल . त्यांनतर पापण्यांना मस्कारा लावावा . डोळ्याच्या आयलाइनरचा बारीक लाइन लावून लुक पूर्ण करावा . तसेच एखाद्या समारंभाला जायचे असेल तर ग्लिटर्स , शिमर्स आयशॅडोज् आवर्जून वापरा . बेस पेस्टल कलर ठेऊन त्याला शोभून दिसणारी गोल्डन किंवा सिल्वर ग्लिटर आय शॅडो लावा . या लुकमध्ये चेहऱ्यालासुद्धा बेस मेकअप करणे आणि लिपस्टिक वापरणे गरजेचे आहे . लिप बाम आणि लिपस्टीक चेहरा थकल्यासारखा वाटत असेल तर लिप बामचा वापर करा . त्यामुळे चेहऱ्यावरचा थकवा कमी जाणवतो . तसेच हा लिप बाम ओठांना लावल्याने ओठ कोरडे पडले असतील तर ते चमकदार दिसतात . लिप बाम थोड्या प्रमाणात गालावर लावल्यास तुम्ही नकळत ताजेतवाने वाटता . लिपस्टीक लावतानाही तुमच्या कपड्यांना साजेशी लिपस्टीक निवडा . शक्यतो मॅचिंग होईल अशी हलकी लिपस्टीक लावा . लीप लायनर लावल्याने ओठ उठावदार दिसण्यास मदत होईल . दिवाळीला सकाळी मेकअप करत असाल तर गुलाबी किंवा आबोली अशा फिकट रंगाच्या लिपस्टीकचा वापर करा . संध्याकाळच्या वेळी थोडा गडद रंग चालू शकेल . फाऊंडेशन आणि कॉम्पॅक्ट पावडर चेहऱ्यावरील रंग खुलून दिसावा यासाठी कॉम्पॅक्ट लावणे गरजेचे आहे . यातही चांगल्या कंपनीची उत्पादने वापरल्यास त्याचा त्वचेला त्रास होत नाही . तुमच्या चेहऱ्याच्या रंगाला शोभतील असे कॉम्पॅक्ट निवडा . आधी लिक्विड फाऊंडेशन लाऊन मगच कॉम्पॅक्ट वापरा . फाऊंडेशन केवळ लिक्विड म्हणून काम न करता अॅस्ट्रिन्ग्जंट , मॉस्चरायझर आणि सनस्क्रीन म्हणूनही काम करते . पण यातही मॉइश्चरायझर जास्त प्रमाणात वापरले जाते . त्यामुळे त्वचेच्या आरोग्यासाठी आवश्यक अशा काही निवडक प्रॉडक्ट्सचा विचार करा . त्यातही ड्राय स्किनची समस्या लक्षात घेऊन योग्य ते प्रॉडक्ट खरेदी करा . दागिने निवडताना आपल्या पेहरावाला शोभतील असे दागिने खरेदी करा . साडीवर एखादा एथनिक लूक देणारा सेट घालू शकता . मंगळसूत्र मोठे असेल तर एखादा लहान सेटही खुलून येऊ शकेल . केस मोकळे सोडणार असाल आणि ड्रेस भरजरी असेल तर नुसते मोठे कानातलेही चालतील . हल्ली मोठ्या आकारातील झुमके किंवा मोठे कानातले घालण्याचा बराच ट्रेंड आहे . साडी आणि ड्रेसच्या पॅटर्नला शोभतील असे दागिने न विसरता घेऊन ठेवा . जेणेकरुन ऐनवेळी कपडे घातल्यानंतर त्यावर काय घालायचे हा प्रश्न पडणार नाही .


भारतात प्रत्येकाला एका प्रश्नाचं उत्तर हवं आहे आणि तो प्रश्न म्हणजे बॉलिवूडचा ‘दबंग’ अभिनेता सलमान खान लग्न कधी करणार ? बी - टाऊनमधील ‘मोस्ट एलिजिबल बॅचलर’ असलेल्या सलमानच्या पिळदार शरीरयष्टीवर त्याचे चाहते भाळले आहेत . चित्रपटगृहात पडद्यावर ‘भाईजान’ची एण्ट्री झाली रे झाली त्याचे चाहते शर्ट काढून स्वागत करतात . सलमानच्या भोवती असलेलं प्रसिद्धीचं वलय आणि चाहत्याचं त्याच्यावरील प्रेम त्याच्या स्टारडमची ओळख करून देतं . पण , जेव्हा लग्नाचा विषय येतो तेव्हा हा ‘चुलबुल पांडे’ यापासून काहीसा पळ काढण्याचा प्रयत्न करतो . या अभिनेत्याचं ऐश्वर्या राय ते कतरिना कैफपर्यंत अनेक अभिनेत्रींसोबत नाव जोडलं गेलं आहे . सध्या रोमानियन अभिनेत्री लुलिया वंतुर हिला तो डेट करत असल्याच्या चर्चा आहेत . या दोघांनी आजवर कधीच त्यांच्या नात्याची उघड ग्वाही दिलेली नाही . पण लुलिया बऱ्याचदा सलमानच्या घरगुती कार्यक्रमांमध्ये आणि त्याच्यासोबत बाहेर जातानाही दिसते . त्यामुळे त्यांच्या प्रेमासंबंधांच्या चर्चांना अधिकच उधाण आले आहे . वाचा : …म्हणून ‘बाहुबली’च्या या अभिनेत्रीनं सहकलाकाराच्या थोबाडीत मारली प्रसारमाध्यमांकडून लग्नाविषयी प्रश्न विचारण्यात आला की सलमान नेहमीच सारवासारव करण्याचा प्रयत्न करतो . पण , हा अभिनेता लहान मुलांवर असलेलं त्याचे प्रेम वेळोवेळी दाखवून देतो . लग्नपद्धती विषयी असलेल्या भावना सलमानने कधीच बोलून दाखविल्या नाहीत , मात्र आपल्याला मुलं असावीत असं त्याला वाटतं . ‘फिल्मफेअर’ मासिकाने दिलेल्या माहितीनुसार , तो म्हणाला की , ‘माझ्या हातातून वेळ निघून चाललीय असं मला वाटत नाही . पण जेव्हा मी ७० वर्षांचा असेन आणि माझं मुलं जवळपास २० वर्षांचं असेल तेव्हा मला नक्कीच याची जाणीव होईल . माझ्या आई - वडिलांनी माझ्या मुलाला पाहावं अशी माझी इच्छा आहे . त्यामुळेच पुढच्या दोन - तीन वर्षांत मला मुलं असावं असं मला वाटतं . ’ गेल्या वर्षी एका कार्यक्रमादरम्यान सलमान म्हणालेला की , ‘लग्नाबद्दल मला शंका वाटतेय पण माझी दोन - तीन मुलं असतील . लग्न केल्याशिवाय मुलं होणं कठीण आहे हेसुद्धा मला माहितीये पण मी सांभाळून घेईन . ’ वाचा : जाणून घ्या ‘जेठालाल’ची दर दिवसाची कमाई सध्या बॉलिवूडमध्ये सरोगसीचे वारे वाहत आहेत . त्यामुळे सलमानच्या या उत्तरामुळे तो सरोगसीच्या माध्यमातून मुलांना जन्म देणार की मुलं दत्तक घेणार हे येणारी वेळच सांगेल .


बॉलिवूडचा हरहुन्नरी अभिनेता अक्षय कुमार लवकरच एका हॉरर कॉमेडी सिनेमात दिसणार आहे . तमिळमधील ‘कंचना २’ या सुपरहिट सिनेमाचा हिंदीमध्ये रिमेकमध्ये तो दिसणार असल्याचे जवळपास निश्चित झाले आहे . अक्षयने याआधीही ‘भुलभुल्लैया’ या हॉरर कॉमेडी सिनेमात काम केले आहे . आता तो दुसऱ्यांदा प्रेक्षकांचे मनोरंजन करायला सज्ज झाला आहे . खिलाडी कुमार हा एक असा अभिनेता आहे ज्याने आतापर्यंत अॅक्शन , विनोदी , गंभीर , प्रेमकथा अशा प्रत्येक धाटणीच्या भूमिकांना योग्य न्याय दिला आहे . त्याचे हे वेगवेगळे प्रयोग प्रेक्षकांच्या पसंतीसही उतरले . म्हणूनच तो पुन्हा एकदा हॉरर कॉमेडी सिनेमा घेऊन प्रेक्षकांच्या भेटीला येणार आहे . ‘पिंकविला’ने प्रसिद्ध केलेल्या वृत्तानुसार , ‘कंचना २’ हा सिनेमा २०१५ मध्ये तमिळ भाषेत प्रदर्शित झाला होता . भयपटात मोडणारा हा सिनेमा तेवढाच विनोदीही होता . अक्षयने एका पुरस्कार सोहळ्यात भुलभुल्लैयासारखा एखादा सिनेमा पुन्हा करता यावा अशी इच्छा व्यक्त केली होती . गेल्या अनेक दिवसांपासून तो अशा धाटणीच्या संहितेच्या शोधातही होता . अखेर त्याचा हा शोध संपला असून ‘कंचना २’ ची कथा त्याला आवडली आहे . ‘भुलभुल्लैया’ सिनेमात अक्षयसोबत विद्या बालनची मुख्य भूमिका होती . हा सिनेमा सुपरहिट ठरला होता . लवकरच त्याचा ‘पॅडमॅन’ हा सिनेमा प्रदर्शित होणार आहे . या सिनेमात त्याच्यासोबत सोनम कपूर आणि राधिका आपटे यांच्या महत्त्वपूर्ण भूमिका असणार आहेत . येत्या ९ फेब्रुवारीला हा सिनेमा प्रदर्शित होणार आहे .


यंदा बहुतेक मी रक्षाबंधन दिवशी घरी नसेन . माझं शूट असल्याने मी बाहेर असणार आहे . माझा भाऊ समर्थ माझ्यापेक्षा तीन वर्षांनी लहान आहे . खरंतर रक्षाबंधनला भावाने बहिणीला काहीतरी द्यायचं असत . पण यावेळी मीच त्याला दोन गिफ्ट्स द्यायचे बाकी आहेत . तो यंदा फर्स्ट क्लासने ग्रॅज्युएट झाला आहे . त्याचसोबत त्याचं लॉच्या मेरिट लिस्टमध्येही नाव आलयं . त्यामुळे मीच त्याला दोन गिफ्ट्स देणार आहे . मला शूटींगमधून वेळ मिळाला तर नक्कीच मी घरी जाण्याचा प्रयत्न करेन . समर्थ माझ्यापेक्षा फक्त वयाने लहान आहे . पण तो मोठ्या भावासारखा नेहमी माझ्या पाठीशी असतो . माझ्या प्रत्येक निर्णयात तो मला साथ देतो . माझे आई वडिलांशी करियर किंवा इतर काही कारणावरून कधी वाद झालेच तर तो माझ्या पाठीशी उभा राहतो . लहान असताना त्याला माझ्यासाठी काय गिफ्ट घ्यायचं ते कळायच नाही म्हणून तो आईकडून पैसे घेऊन मला द्यायचा . आताही तो मला विशेष भेट देत नाही . इतर भावांप्रमाणे वेळात वेळ काढून बहिणीसाठी आपण काहीतरी घेऊया असं त्याला कधीचं वाटत नाही . त्यामुळे मीच त्याला गिफ्ट देते . पण तो स्वतःहून कधीच माझ्याकडे काही मागत नाही . त्याला काय हवं असेल हे ओळखून त्याप्रमाणे मी त्याच्यासाठी काहीतरी गिफ्ट घेतेचं . संस्कृती बालगुडे लवकरचं सैराट या चित्रपटाने प्रसिद्धीस आलेला अभिनेता आकाश ठोसर याच्यासोबत चित्रपटात झळकणार आहे . महेश मांजरेकर दिग्दर्शित ‘फु’ या चित्रपटात त्यांचा मुलगा सत्या मांजरेकर , आकाश ठोसर , संस्कृती बालगुडे आणि माधुरी देसाई यांच्या भूमिका आहेत . या चित्रपटाची कथा आजच्या तरुणाईचे राहणीमान आणि त्यांच्या बोलण्याची पद्धत यावर भाष्य करणारी असल्याचे कळते . ती याच चित्रपटाच्या शूटींगकरिता मॉरिशस , इटली येथे फिरत होती . संस्कृती सोशल मिडीयावर सक्रीय असून ती आपल्या चित्रपटांबाबत त्यावरून माहिती देत असते . शब्दांकन - चैताली गुरव


अगदी लहान वयापासून आपण आपल्या मुलांना अभ्यासाव्यतिरिक्त इतरही विषयांचं शिक्षण देतो . मुलांनी अभ्याव्यतिरिक्त खेळ किंवा इतर कौशल्य अंगीकारावी यासाठी पालक प्रयत्नशील असतात . मात्र यासगळ्यात आपण मुलांना आर्थिक साक्षर करण्यात विसरतो . म्हणूनच या लेखातून मुलांना आर्थिकदृष्ट्या साक्षर करण्याचं योग्य वय नेमक किती त्याबद्दल हॅप्पीनेस फॅक्टरीचे संस्थापक अमर पंडित यांच्याकडून आपण जाणून घेणार आहोत . आपली मुलं जेव्हा वास्तव जगात प्रवेश करतील तेव्हा त्यांचा पहिला सामना पैशाशी होणार आहे हे अनेकांच्या लक्षात येत नाही . संपत्तीविषयक सल्लागार म्हणून काम करताना अत्यंत चतुर लोकही पैशाबाबत मोठ्या चुका करतात असं लक्षात येतं . मग ते बँकेतील व्यवहार असो , कर्ज घेणे असो किंवा गुंतवणूक करणं असो . माहितीचा अभाव किंवा जागरूकताच नसल्यानं ते चुका करतात . म्हणूनच पैशाचे व्यवस्थापन आपण मुलांना अगदी लहान वयापासून शिकवले पाहिजे . यासाठी ५ ते १२ हा वयोगट उत्तम आहे . याच वयात त्यांना बचतीचे तसेच आर्थिक मुद्दयांचे महत्त्व समजावून सांगितले पाहिजे . अर्थात तुमच्या मुलाने वयाची १२ वर्षे पार केली असली , तरी त्याला हे शिक्षण दिलं पाहिजे . १२ वर्षांवरील मुलाला हे शिक्षण सुरू करण्यासाठी थोडासा उशीर झाला असतो . कारण या वयात मुलांमध्ये काही सवयी खोलवर रुजलेल्या असतात किंवा तो स्वतः ग्राहक झालेला असतो . त्यामुळे आर्थिकदृष्ट्या साक्षर करण्यासाठी या मुलांना रोचक वाटतील अशा उदाहरणांच्या माध्यमातून मार्गदर्शन करणं नेहमीच पालकांसाठी सोयीचं असतं . तर पौंगंडावस्थेतील मुलं ही समवयस्कांच्या दबावामुळे किंवा बाहेरच्या वातावरणामुळे काहीशी न ऐकणारी झालेली असतात . त्यामुळे त्यांना आर्थिक जागरूकतेचे आराखडे पाळायला लावणं अशावेळी कठीण होतं . त्यांच्या आयुष्यातील या टप्प्यावर त्यांना नवीन मोबाइल फोन्स , गॅझेट्स , ब्रॅण्डेड कपडे विकत घेण्याची इच्छा असते आणि त्यांचे मित्र करतात त्या सगळ्या गोष्टी त्यांना करायच्या असतात . लहान वयापासून त्यांच्यात खर्चाच्या चांगल्या सवयी तुम्ही बिंबवल्या नसतील तर या टप्प्यावर त्यांना समजुतदारपणे व जबाबदारीनं वागण्यास सांगणं म्हणजे काहीशी जाचक सूचना वाटू शकते . म्हणूनच कमी वयापासूनच त्यांना आर्थिकदृष्ट्या सक्षम बनवणं त्याबद्दल माहिती देणं इष्ट आहे . मुलांना पैशाबद्दल काही शिकवण्यास बहुतेक पालक पुढाकार घेत नाहीत . पिगी बँक्स आणि बचतीच्या संकल्पनेला ते मुले अगदी छोटी असल्यापासून स्पर्श करतात पण पैसे व कौटुंबिक खर्चाच्या मुद्दयांवर मुलांसोबत चर्चा करण्यास ते तयार नसतात . विशेषतः भारतात पैसा हा फार संवेदनशील मुद्दा आहे आणि संवेदनशील मुद्दयांवर चर्चा करण्याचं प्रमाण बघता मुलांसोबत लैंगिक शिक्षणाविषयी चर्चा केली जात नाही , तशीच पैशाबाबतही चर्चा केली जात नाही . मुलांना पैशाबाबत शिकवण्याचा सर्वोत्तम मार्ग म्हणजे त्यांना अगदी लवकर पैसे हाताळू द्या , कारण , पैशाची शक्ती आणि त्यांच्या निर्णयांचे परिणाम त्यांना कळणे खूप गरजेचं आहे . आर्थिक साक्षरतेबद्दल लवकर माहिती द्यायला सुरुवात केल्यास , तुम्ही मुलांना भविष्यकाळातील आर्थिक यशासाठी एक भक्कम स्पर्धात्मक आधार पुरवता आणि स्वतःच्या आर्थिक निर्णयांबाबत त्यांना जबाबदार करता . पैशाबद्दल निकोप मूल्ये जोपासणं , उद्दिष्टे व प्राधान्यक्रम निश्चित करणं , चतुर निर्णय घेणं , तातडीचा आनंद लांबवणं आणि कष्टाचं मूल्य समजून घेणं हे मुलांना आर्थिक व्यवस्थापन शिकवण्यासाठी आवश्यक असे प्रमुख मुद्दे आहेत . याशिवाय , तुम्ही मुलांना थेट काही शिकवले नाही , तरी तुमच्या प्रत्येक कृत्याचे निरीक्षण करत ती खूप काही शिकत आहे , हे कायम लक्षात ठेवा .